
ΝΟΜΟΣ ΥΓΤΑΡΙΘ. 2867 

Οργάνωση και λειτουργία των τηλεπικοινωνιών και άλλες 
διατάξεις 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Εκδίδομε τον ακόλουθο νόμο που ψήφισε η Βουλή: 

ΚΕΦΑΛΑΙΟ Α' 

ΓΕΝΙΚΕΣ ΔΙΑΤΑΞΕΙΣ 
Άρθρο 1 

Γενικές αρχές 

1. Οι διατάξεις του παρόντος νόμου διέπουντις κάθε εί¬ 
δους τηλεπικοινωνιακές δραστηριότητες, οι οποίες ανα¬ 
πτύσσονται εντός της Ελληνικής Επικράτειας από οποιο- 
δήποτε φυσικό ή νομικό πρόσωπο. 

2. Η άσκηση τηλεπικοινωνιακών δραστηριοτήτων είναι 
ελεύθερη κατά τις διατάξεις της κείμενης νομοθεσίας. Ως 
τηλεπικοινωνιακές δραστηριότητες νοούνται: 

α) η εγκατάσταση, λειτουργία, διαχείριση και εκμετάλ¬ 
λευση των Τηλεπικοινωνιακών Δικτύων, 

β) η παροχή πόσης φύσεως Τηλεπικοινωνιακών Υπηρε¬ 
σιών, 

γ) η εισαγωγή, εμπορία, κατασκευή, εγκατάσταση και 
συντήρηση τηλεπικοινωνιακού εξοπλισμού. 

3. Υπό την επιφύλαξη των διατάξεων της παρ. 5 του άρ¬ 
θρου αυτού, οι κάτωθι δραστηριότητες εξαιρούνται από 
τις διατάξεις του παρόντος νόμου: 

α) η εκπομπή και το περιεχόμενο ραδιοφωνικών και τηλε¬ 
οπτικών προγραμμάτων. Στην εξαίρεση αυτή δεν περιλαμ¬ 
βάνεται η τηλεπικοινωνιακή υποδομή μετάδοσης ραδιο¬ 
φωνικών και τηλεοπτικών προγραμμάτων στο μέτρο που 
χρησιμοποιείται για τηλεπικοινωνιακές δραστηριότητες, 

β) τα Ιδιωτικά Δίκτυα, 

γ) τα πάσης φύσεως αυτοτελή ασυρματικά δίκτυα της 
Υπηρεσίας Πολιτικής Αεροπορίας, που λειτουργούν σε 
συχνότητες ή ζώνες συχνοτήτων αποκλειστικής χρήσης 
της αεροναυτιλίας. 

4. Οι βασικές αρχές που διέπουν την οργάνωση και λει¬ 
τουργία του τομέα των τηλεπικοινωνιών είναι οι εξής: 

α) η προστασία του καταναλωτή, 

β) η προστασία του ελεύθερου και υγιούς ανταγωνι¬ 
σμού, 


γ) η προστασία των προσωπικών δεδομένων και του α¬ 
πορρήτου των τηλεπικοινωνιών, 

δ) ηπαροχή Καθολικής Υπηρεσίας για όλες τιςπεριοχές 
και όλους τους κατοίκουςτης χώρας, κατά τους ορισμούς 
του παρόντος, 

ε) η ανάπτυξη των τηλεπικοινωνιών. 

5. Το Υπουργείο Μεταφορών και Επικοινωνιών χαράζει 
τις κατευθυντήριες γραμμές της πολιτικής των τηλεπικοι¬ 
νωνιών και λαμβάνει τις απαιτούμενες νομοθετικές πρω¬ 
τοβουλίες στον τομέα των τηλεπικοινωνιών. Χαράζει από 
κοινού με το Υπουργείο Εθνικής Άμυνας την τηλεπικοινω¬ 
νιακή πολιτική για την εθνική άμυνα. Το Υπουργείο Μετα¬ 
φορών και Επικοινωνιών διαχειρίζεται τα θέματα των δο- 
ρυφορικώντροχιών, προβαίνει στην κατανομή των ραδιο¬ 
συχνοτήτων και εκδίδει τον Εθνικό Κανονισμό Κατανομής 
Ζωνών Συχνοτήτων (Ε.Κ.Κ.Ζ.Σ.) σε συνεργασία με το Υ¬ 
πουργείο Εθνικής Άμυνας. Κάθε θέμα που αφορά τον 
Ε.Κ.Κ.Ζ.Σ. σχετικά με την έκδοση, σύνταξη, τήρηση, λει¬ 
τουργία αυτού θα καθοριστεί με απόφαση των Υπουργών 
Εθνικής Άμυνας και Μεταφορών και Επικοινωνιών. Η δι- 
αυλοποίηση των ραδιοσυχνοτήτων εντός της ζώνης συ¬ 
χνοτήτων που διατίθεται για την εκπομπή και μετάδοση 
ραδιοφωνικών και τηλεοπτικών προγραμμάτων γίνεται με 
κοινή απόφαση των Υπουργών Μεταφορών και Επικοινω¬ 
νιών και Τύπου και Μ.Μ.Ε., σύμφωνα με την εκάστοτε ι- 
σχύουσα ραδιοτηλεοπτική νομοθεσία. 

6. Το Κράτος, δια των νομίμων οργάνων του, και η Εθνι¬ 
κή Επιτροπή Τηλεπικοινωνιών και Ταχυδρομείων 
(Ε.Ε.Τ.Τ.) φροντίζουν ώστε η άσκηση των τηλεπικοινωνια¬ 
κών δραστηριοτήτων να γίνεται με βάση τις αρχές της α¬ 
ντικειμενικότητας, της διαφάνειας, της ίσης μεταχείρισης 
και της αποφυγής διακρίσεων μεταξύ τηλεπικοινωνιακών 
επιχειρήσεων, καθώς και για την πλήρωση των Ουσιωδών 
Απαιτήσεων του άρθρου 2 του παρόντος. 

Άρθρο 2 
Ορισμοί 

Γιατην εφαρμογή του νόμου αυτού οι ακόλουθοι όροι έ¬ 
χουν την έννοια που τους αποδίδεται παρακάτω: 

«Άδεια», η άδεια με την οποία οι επιχειρήσεις επιτρέπε¬ 
ται να παρέχουν Τηλεπικοινωνιακές Υπηρεσίες ή/και να ε- 
γκαθιστούν ή/και να λειτουργούν ή/και να εκμεταλλεύο¬ 
νται Δίκτυα παροχής Τηλεπικοινωνιακών Υπηρεσιών. 

«Απλή Μεταπώληση Τηλεπικοινωνιακών Υπηρεσιών», η 
απλή προώθηση για εμπορικούς λόγους και η μεταπώλη¬ 
ση σε τελικούς χρήστες Τηλεπικοινωνιακών Υπηρεσιών, 
οι οποίες παρέχονται από νομίμως λειτουργούντες Τηλε¬ 
πικοινωνιακούς Οργανισμούς. 

«Αποδεσμευμένη Πρόσβαση στον Τοπικό Βρόχο», η 
φυσική και λογική σύνδεση στον Τοπικό Βρόχο ενός Τη¬ 
λεπικοινωνιακού Οργανισμού που επιτρέπει τη μερική ή 
πλήρη χρήση του διαθεσίμου - μέσω του χαλκού - φά¬ 
σματος αυτού από άλλο Τηλεπικοινωνιακό Οργανισμό. 

«Γενική Άδεια», κάθε Άδεια που δεν είναι ειδική. 

«Δημόσιες Τηλεπικοινωνιακές Υπηρεσίες», οι Τηλεπι¬ 
κοινωνιακές Υπηρεσίες που διατίθενται στο κοινό. 

«Δημόσιο Τηλεπικοινωνιακό Δίκτυο», το Τηλεπικοινω¬ 
νιακό Δίκτυο που χρησιμοποιείται, εν όλω ή εν μέρει, για 
την παροχή Τηλεπικοινωνιακών Υπηρεσιών στο κοινό. 

«Διασύνδεση», η φυσική και λογική σύνδεση Τηλεπικοι¬ 
νωνιακών Δικτύων που χρησιμοποιούνται από τον ίδιο ή 
διαφορετικό Τηλεπικοινωνιακό Οργανισμό προκειμένου 
να παρέχεται στους Χρήστες ενός Τηλεπικοινωνιακού 
Οργανισμού η δυνατότητα να επικοινωνούν με Χρήστες 
του ιδίου ή άλλου Τηλεπικοινωνιακού Οργανισμού ή να έ¬ 
χουν πρόσβαση σε υπηρεσίες που παρέχονται από άλλο 
Τηλεπικοινωνιακό Οργανισμό. Οι υπηρεσίες μπορούν να 
παρέχονται από τα ενεχόμενα μέρη ή από τρίτους που έ¬ 
χουν πρόσβαση στο δίκτυο. 

«Δίκτυο Καλωδιακής Τηλεόρασης», κάθε επίγεια υπο¬ 
δομή με την οποία είναι δυνατή η διαβίβαση ή διανομή ρα¬ 
διοτηλεοπτικών σημάτων στο κοινό, υπό την επιφύλαξη 
των ειδικών κανόνων που εκάστοτε ισχύουν για τη διανο¬ 
μή οπτικοακουστικών προγραμμάτων που προορίζονται 
για το κοινό, καθώς και για το περιεχόμενο των προγραμ¬ 
μάτων αυτών. 

«Εθνική Ρυθμιστική Αρχή», η Εθνική Επιτροπή Τηλεπι¬ 
κοινωνιών και Ταχυδρομείων (Ε.Ε.Τ.Τ.). 

«Ειδική Άδεια», η Άδεια που προβλέπεται από το άρθρο 
6 του παρόντος. 

«Επιλογή Φορέα», η δυνατότητα που παρέχεται στους 
συνδρομητές ενός Τηλεπικοινωνιακού Οργανισμού να ε¬ 
πιλέγουν, κατά περίπτωση και με την πληκτρολόγηση ει¬ 
δικού χαρακτηριστικού προθέματος, διαφορετικό φορέα 
για τη διεκπεραίωση τηλεφωνικών κλήσεων. 

«Ιδιωτικό Δίκτυο», κάθε καλωδιακό δίκτυο που έχει εξ ο¬ 
λοκλήρου εγκατασταθεί και λειτουργεί αποκλειστικά ε¬ 
ντός της αυτής ιδιοκτησίας ή συνιδιοκτησίας και μέσω 
του οποίου παρέχονται Τηλεπικοινωνιακές Υπηρεσίες για 
ιδιωτική χρήση. Οι υπηρεσίες αυτές δεν διατίθενται για ε¬ 
μπορική εκμετάλλευση και εξυπηρετούν αποκλειστικά τις 
ίδιες ανάγκες των φυσικών ή νομικών προσώπων τα οποία 
εγκαθιστούν, λειτουργούν, διαχειρίζονται και χρησιμο¬ 
ποιούντο εν λόγω δίκτυο. 

«Καθολική Υπηρεσία», προκαθορισμένο ελάχιστο σύνο¬ 
λο Τηλεπικοινωνιακών Υπηρεσιών συγκεκριμένης ποιότη¬ 
τας, που προσφέρεται σε όλους τους Χρήστες ανεξαρτή¬ 
τως γεωγραφικής θέσης σε προσιτή τιμή, κατά τις διατά¬ 
ξεις του άρθρου 8 παρ. 5 του παρόντος. 

«Κινητή και Προσωπική Επικοινωνία», η δυνατότητα ρα¬ 
διοεπικοινωνίας με κινητό Χρήστη μέσω της χρησιμοποί¬ 
ησης συστημάτων υποδομής κινητού δικτύου, ανεξαρτή¬ 
τως σύνδεσής της με το Δημόσιο Τερματικό Δίκτυο, χω¬ 
ρίς τη χρήση δορυφόρου. 

«Κοινόχρηστο Τηλέφωνο», τηλέφωνο κοινής χρήσης, 
με το οποίο παρέχονται Τηλεπικοινωνιακές Υπηρεσίες έ¬ 


ναντι αμοιβής που καταβάλλεται άμεσα (π.χ. με τη ρίψη 
κερμάτων, τη χρήση πιστωτικών ή χρεωστικών καρτών, 
προπληρωμένων τηλεφωνικών καρτών κ.λπ.). 

«Μισθωμένες Γραμμές», τα τηλεπικοινωνιακά μέσα - δι¬ 
ευκολύνσεις που παρέχονται στο πλαίσιο της δημιουρ¬ 
γίας, ανάπτυξης και εκμετάλλευσης του Δημόσιου Τηλε¬ 
πικοινωνιακού Δικτύου, τα οποία παρέχουν χωρητικότητα 
διαφανούς μετάδοσης μεταξύ τερματικών σημείων του 
δικτύου και δεν παρέχουν δυνατότητα μεταγωγής κατ’ ε¬ 
πιλογή (λειτουργίες μεταγωγής που μπορεί να ελέγχει ο 
Χρήστης ως μέρος της παροχής Μισθωμένης Γραμμής). 

«Οργανισμός με Σημαντική Θέση στην Αγορά», οι ορ¬ 
γανισμοί που πληρούν τις προϋποθέσεις του άρθρου 8 
παρ. 7 του παρόντος. 

«Ουσιώδεις Απαιτήσεις», οι λόγοι δημοσίου συμφέρο¬ 
ντος μη οικονομικού χαρακτήρα, βάσει των οποίων η ε¬ 
γκατάσταση ή/και η λειτουργία των Τηλεπικοινωνιακών 
Δικτύων ή/και η παροχή Τηλεπικοινωνιακών Υπηρεσιών 
μπορούν να επιτραπούν υπό προϋποθέσεις. Οι λόγοι αυ¬ 
τοί μπορεί να είναι μόνο: 

α) η ασφάλεια της λειτουργίας του δικτύου, 

β) η διατήρηση της ακεραιότητάς του, κατ’ εξαίρεση δε, 
και εφόσον απαιτείται, η διαλειτουργικότητατων υπηρε¬ 
σιών, 

γ) η προστασία δεδομένων, συμπεριλαμβανομένωντων 
δεδομένων προσωπικού χαρακτήρα, του απόρρητου των 
πληροφοριών και της προστασίας της ιδιωτικής ζωής, 

δ) η προστασία του περιβάλλοντος, πολεοδομικοί και 
χωροταξικοί λόγοι και 

ε) η αποτελεσματική χρήση του φάσματος των συχνο¬ 
τήτων και η αποφυγή βλαπτικής παρεμβολής μεταξύ ρα- 
διοτηλεπικοινωνιακών συστημάτων και άλλων διαστημι¬ 
κών ή επίγειων τεχνικών συστημάτων. 

«Παροχή Ανοικτού Δικτύου», η ελεύθερη και αποτελε¬ 
σματική πρόσβαση στα Δημόσια Τηλεπικοινωνιακά Δίκτυα 
και τις Δημόσιες Τηλεπικοινωνιακές Υπηρεσίες, κατά τις 
διατάξεις της εκάστοτε ισχύουσας νομοθεσίας και η απο¬ 
τελεσματική χρήση των εν λόγω δικτύων και υπηρεσιών. 

«Πάροχος Τηλεπικοινωνιακών Υπηρεσιών», η τηλεπικοι¬ 
νωνιακή επιχείρηση που παρέχει Τηλεπικοινωνιακές Υπη¬ 
ρεσίες διαθέσιμες στο κοινό. 

«Περιαγωγή», υπηρεσία που παρέχει τη δυνατότητα σε 
συνδρομητές να χρησιμοποιούν δίκτυο άλλο από αυτό 
του οποίου είναι συνδρομητές. 

«Προεπιλογή Φορέα», η δυνατότητα που παρέχεται 
στους συνδρομητές ενός Τηλεπικοινωνιακού Οργανι¬ 
σμού να επιλέγουν σε πάγια βάση ότι μία ή περισσότερες 
κατηγορίες τηλεφωνικών κλήσεων θα διεκπεραιώνονται 
από άλλο προεπιλεγμένο φορέα στη βάση ειδικής προς 
τούτο συμφωνίας με το φορέα αυτόν, χωρίς να απαιτείται 
για το σκοπό αυτόν η πληκτρολόγηση ειδικού χαρακτηρι¬ 
στικού προθέματος ή κωδικού. 

«Πρότυπο», η τεχνική προδιαγραφή που έχει θεσπιστεί 
από αναγνωρισμένο οργανισμό τυποποίησης, πέραν ε¬ 
κείνων που πρέπει υποχρεωτικά δια νόμου να τηρούνται. 

«Ραδιοεξοπλισμός», προϊόν, ή σχετικό στοιχείο του, το 
οποίο δύναται να αποκαταστήσει επικοινωνία μέσω εκπο¬ 
μπής ή/και λήψης ραδιοκυμάτων, χρησιμοποιώντας φά¬ 
σμα που έχει παραχωρηθεί σε επίγειες ή/και δορυφορι¬ 
κές ραδιοεπικοινωνίες. 

«Σπάνιοι Πόροι», το φάσμα ραδιοσυχνοτήτων, οι θέσεις 
στη γεωστατική τροχιά και οι αριθμοί από το Εθνικό Σχέ¬ 
διο Αριθμοδότησης. 




ΕΦΗΜΕΡΙΣΤΗΣ ΚΥΒΕΡΝΗΣΕΩΣ (ΤΕΥΧΟΣ ΠΡΩΤΟ) 


3899 


«Τερματικός Εξοπλισμός», κάθε εξοπλισμός που προο¬ 
ρίζεται να συνδεθεί άμεσα ή έμμεσα με Τερματικό Σημείο 
του Δημόσιου Τηλεπικοινωνιακού Δικτύου με σκοπό τη 
μετάδοση, επεξεργασία ή τη λήψη δεδομένων. 

«Τερματικό Σημείο», το φυσικό σημείο πρόσβασης του 
Χρήστη στο Δημόσιο Τηλεπικοινωνιακό Δίκτυο που απο¬ 
τελεί και το όριο του δικτύου. 

«Τηλεπικοινωνιακό Δίκτυο», σύστημα μετάδοσης και, 
κατά περίπτωση, εξοπλισμοί μεταγωγής και άλλα μέσα 
μεταφοράς σημάτων μεταξύ καθορισμένων Τερματικών 
Σημείων με τη χρήση καλωδίου, ραδιοσυχνοτήτων, οπτι¬ 
κού ή άλλου ηλεκτρομαγνητικού μέσου. 

«Τηλεπικοινωνιακές Υπηρεσίες», οι υπηρεσίες που συ- 
νίστανται, εν άλω ή εν μέρει, στη δρομολόγηση, επεξερ¬ 
γασία ή/και μετάδοση σημάτων σε Τηλεπικοινωνιακά Δί¬ 
κτυα. 

«Τηλεπικοινωνιακός Οργανισμός», η τηλεπικοινωνιακή 
επιχείρηση που εγκαθιστά, λειτουργεί, διαχειρίζεται ή/και 
εκμεταλλεύεται Δημόσια Τηλεπικοινωνιακά Δίκτυα και εν¬ 
δεχομένως παρέχει και Τηλεπικοινωνιακές Υπηρεσίες. 

«Τοπικός Βρόχος», η ενσύρματη σύνδεση από χαλκό 
μεταξύ του Τερματικού Σημείου και του τοπικού κέντρου 
μεταγωγής του Τηλεπικοινωνιακού Οργανισμού. 

«Φορητότητα Αριθμού Κλήσης», η δυνατότητα των τε¬ 
λικών Χρηστών να διατηρούν τον ή τους γεωγραφικούς ή 
μη αριθμούς κλήσης τους όταν αλλάζουν φορέα παροχής 
υπηρεσίας, τοποθεσία ή τύπο υπηρεσίας. 

«Φωνητική Τηλεφωνία», η μετάδοση ομιλίας σε πραγ¬ 
ματικό χρόνο μέσω Δημόσιων Τηλεπικοινωνιακών Δι¬ 
κτύων. Υπηρεσίες Φωνητικής Τηλεφωνίας παρέχονται ό¬ 
ταν κάθε Χρήστης Τερματικού Εξοπλισμού συνδεδεμέ- 
νου σε σταθερό Τερματικό Σημείο του Δικτύου μπορεί να 
επικοινωνεί με άλλο Χρήστη τερματικού εξοπλισμού συν- 
δεδεμένου σε άλλο Τερματικό Σημείο του ίδιου ή άλλου 
Δικτύου. 

«Χρήστης», κάθε φυσικό ή νομικό πρόσωπο που χρησι¬ 
μοποιεί ή ζητά να χρησιμοποιήσει Δημόσιες Τηλεπικοινω¬ 
νιακές Υπηρεσίες. 

ΚΕΦΑΛΑΙΟ Β' 

ΔΙΟΙΚΗΣΗ ΤΟΥ ΤΟΜΕΑ ΤΩΝ ΤΗΛΕΠΙΚΟΙΝΩΝΙΩΝ 
Άρθρο 3 

Συγκρότηση, αρμοδιότητες, λειτουργία και διοίκηση της 

Εθνικής Επιτροπής Τηλεπικοινωνιών και Ταχυδρομείων 

1. Ο έλεγχος και η ρύθμιση του τομέα των τηλεπικοινω¬ 
νιών και η εποπτεία της τηλεπικοινωνιακής αγοράς α¬ 
σκούνται από την Εθνική Επιτροπή Τηλεπικοινωνιών και 
Ταχυδρομείων (Ε.Ε.Τ.Τ.), η οποία αποτελεί την Εθνική 
Ρυθμιστική Αρχή (ΝΒΑ) σε θέματα τηλεπικοινωνιών και η 
οποία συστάθηκε με το Ν. 2246/1994 (ΦΕΚ 172 Α'). 

2. Η Ε.Ε.Τ.Τ. είναι ανεξάρτητη διοικητική αρχή με έδρα 
την Αθήνα, που απολαμβάνει διοικητικής και οικονομικής 
αυτοτέλειας. Η Ε.Ε.Τ.Τ. μπορεί με απόφασή της να εγκα- 
θιστά και λειτουργεί γραφεία και σε άλλες πόλεις της Ελ¬ 
λάδας. Οι αποφάσεις της Ε.Ε.Τ.Τ. κοινοποιούνται με μέ¬ 
ριμνά της στον Υπουργό Μεταφορών και Επικοινωνιών. 
Έκθεση πεπραγμένωντης Ε.Ε.Τ.Τ. υποβάλλεται κατ’ έτος 
στον Υπουργό Μεταφορών και Επικοινωνιών και στον 
Πρόεδρο της Βουλής. 

3. Η Ε.Ε.Τ.Τ. συγκροτείται από εννέα (9) μέλη, έκτων ο¬ 
ποίων ένας είναι ο Πρόεδρος και δύο Αντιπρόεδροι, ο έ¬ 
νας εκ των οποίων είναι αρμόδιος για τον τομέα των τηλε¬ 


πικοινωνιών και ο άλλος για τοντομέα παροχής ταχυδρο¬ 
μικών υπηρεσιών. Τα μέλη της Ε.Ε.Τ.Τ. κατά την άσκηση 
των καθηκόντων τους απολαύουν πλήρους προσωπικής 
και λειτουργικής ανεξαρτησίας. Ο Πρόεδρος, οι Αντιπρό¬ 
εδροι και τα υπόλοιπα μέλη της Ε.Ε.Τ.Τ. διορίζονται με α¬ 
πόφαση του Υπουργού Μεταφορών και Επικοινωνιών με¬ 
τά από προηγούμενη επιλογή τους από τη Διάσκεψη των 
Προέδρων της Βουλής με την αυξημένη πλειοψηφίατων 
τεσσάρων πέμπτων των μελών της. Ως μέλη της Ε.Ε.Τ.Τ. 
επιλέγονται πρόσωπα εγνωσμένου κύρους, που απολαύ¬ 
ουν ευρείας κοινωνικής αποδοχής και διακρίνονται για 
την επιστημονική τους κατάρτιση και την επαγγελματική 
τους ικανότητα στον τεχνικό, οικονομικό ή νομικό τομέα. 

4. Η θητεία του Προέδρου και των μελώντης Ε.Ε.Τ.Τ. εί¬ 
ναι πενταετής. Δεν επιτρέπεται ο διορισμός των μελών 
της Ε.Ε.Τ.Τ. για περισσότερο από δύο (2) θητείες. 

5. Ανακαλείται αυτοδικαίως ο διορισμός μέλους, το ο¬ 
ποίο απούσιασε αδικαιολόγητα από τρεις διαδοχικές συ¬ 
νεδριάσεις της Επιτροπής. Για το υπόλοιπο της θητείας 
του αποχωρούντος διορίζεται νέο μέλος, σύμφωνα με τις 
διατάξεις του παρόντος άρθρου. 

6. Τα μέλη της Ε.Ε.Τ.Τ. εκπίπτουν αυτοδικαίως στην πε¬ 
ρίπτωση που έχει εκδοθεί εις βάρος τους τελεσίδικη κα- 
ταδικαστική απόφαση για αδίκημα που συνεπάγεται κώ¬ 
λυμα διορισμού ή έκπτωση δημοσίου υπαλλήλου σύμφω¬ 
να με τις διατάξεις του Υπαλληλικού Κώδικα. 

7.0 Πρόεδρος και οι Αντιπρόεδροιτης Ε.Ε.Τ.Τ. είναι δη¬ 
μόσιοι λειτουργοί πλήρους απασχόλησης. Κατά τη διάρ¬ 
κεια της θητείας τους αναστέλλεται η άσκηση οποιουδή- 
ποτε άλλου δημόσιου λειτουργήματος. Ο Πρόεδρος και 
οι Αντιπρόεδροι της Ε.Ε.Τ.Τ. δεν επιτρέπεται να ασκούν 
καμία επαγγελματική δραστηριότητα ή να αναλαμβάνουν 
άλλα καθήκοντα, αμειβόμενα ή μη στο δημόσιο ή ιδιωτικό 
τομέα, με εξαίρεση διδακτικά καθήκοντα μελών Δ.Ε.Π. 
Α.Ε.Ι. υπό καθεστώς μερικής απασχόλησης. Κατά την ε¬ 
κτέλεση των καθηκόντων τους, τα μέλη της Ε.Ε.Τ.Τ. δε¬ 
σμεύονται από το νόμο, έχουν δε υποχρέωση τηρήσεως 
των αρχών της αντικειμενικότητας και αμεροληψίας. Ο 
Πρόεδρος, οι Αντιπρόεδροι και τα μέλη της Ε.Ε.Τ.Τ. υπο- 
χρεούνται στην τήρηση εμπιστευτικότητας εμπορικών 
πληροφοριών για τέσσερα (4) έτη μετά την εκούσια ή α¬ 
κούσια αποχώρησή τους από την Ε.Ε.Τ.Τ.. 

8. Στον Πρόεδρο, τους Αντιπροέδρους και στα μέλη της 
Ε.Ε.Τ.Τ., στο προσωπικό της, καθώς και στο προσωπικό 
της Γενικής Γραμματείας Επικοινωνιών του Υπουργείου 
Μεταφορών και Επικοινωνιών απαγορεύεται ο άμεσος ή 
έμμεσος προσπορισμός οποιουδήποτε οφέλους από τη¬ 
λεπικοινωνιακές, ταχυδρομικές επιχειρήσεις ή από τρί¬ 
τους που επηρεάζονται άμεσα από τη δραστηριότητά 
τους. Ειδικότερα, κατά τη διάρκεια της θητείας τους, ο 
Πρόεδρος, οι Αντιπρόεδροι καιτα υπόλοιπα μέλη απαγο¬ 
ρεύεται να καταστούν εταίροι, μέτοχοι και να είναι μέλη 
διοικητικού συμβουλίου, διαχειριστές, υπάλληλοι, τεχνι¬ 
κοί σύμβουλοι ή μελετητές ατομικής ή άλλης επιχείρη¬ 
σης, η οποία αναπτύσσει δραστηριότητα στους τομείς 
των τηλεπικοινωνιών ή παροχής ταχυδρομικών υπηρε¬ 
σιών. Εφόσον ο Πρόεδρος, οι Αντιπρόεδροι και τα μέλη 
της Ε.Ε.Τ.Τ. κατέχουν εταιρικά μερίδια ή μετοχές των 
προαναφερόμενων επιχειρήσεων, τις οποίες απέκτησαν 
είτε προ του διορισμού τους με οποιαδήποτε αιτία είτε κα¬ 
τά τη διάρκεια της θητείας τους από κληρονομική διαδο¬ 
χή, υποχρεούνται να απέχουν κατά τη διάρκεια της θητεί¬ 
ας τους από την ενάσκηση των δικαιωμάτων συμμετοχής 




3900 


ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ (ΤΕΥΧΟΣ ΠΡΩΤΟ) 


και ψήφου στα όργανα διοίκησης, διαχείρισης και ελέγ¬ 
χου των εν λόγω επιχειρήσεων. Η ίδια υποχρέωση ισχύει 
και για τους συζύγους και τα τέκνα τους. 

9. Οι αποδοχές του Προέδρου και των Αντιπροέδρων 
και η αποζημίωση των υπόλοιπων μελών της Ε.Ε.Τ.Τ. κα¬ 
θορίζονται με κοινή απόφαση των Υπουργών Οικονομι¬ 
κών και Μεταφορών και Επικοινωνιών, κατά παρέκκλιση 
των διατάξεων που ισχύουν. 

10. Τα μέλη της Ε.Ε.Τ.Τ. υποβάλλουν κατ’ έτος στην Ει¬ 
σαγγελία τουΑρείουΠάγου, τη ν προβλεπόμενη από το Ν. 
2429/1996 (ΦΕΚ 155 Α'), όπως εκάστοτε ισχύει, δήλωση 
περιουσιακής κατάστασης. 

11. Η Ε.Ε.Τ.Τ. συνέρχεται στην έδρα της ή ενδεχομένως 
και εκτός αυτής, αντούτο έχει οριστεί προηγουμένως, τα- 
κτικώς μεν τουλάχιστον μία φορά το μήνα και εκτάκτως ό¬ 
ταν ζητηθεί από τον Πρόεδρο αυτής ή από τέσσερα (4) 
τουλάχιστον μέλη αυτής. Η Ε.Ε.Τ.Τ. συνεδριάζει νομίμως, 
εφόσον μετέχουν στη συνεδρίαση ο Πρόεδρος ή ο αρμό¬ 
διος για τα θέματα της ημερήσιας διάταξης (τηλεπικοι¬ 
νωνιών ή ταχυδρομικών υπηρεσιών) Αντιπρόεδρος και 
τέσσερα (4) τουλάχιστον μέλη, αποφασίζει δε με απόλυ¬ 
τη πλειοψηφία των παρόντων μελών. Σε περίπτωση ισο- 
ψηφίας υπερισχύει η γνώμη του Προέδρου ή, απουσιάζο¬ 
ντας, του Αντιπροέδρου. 

12. Τα μέλη της Ε.Ε.Τ.Τ. κατά την εκτέλεση των καθηκό- 
ντωντους ενεργούν συλλογικά. Με απόφαση της Ε.Ε.Τ.Τ. 
ανατίθενται στον Πρόεδρο ή στα μέλη ή στα μέλη του 
προσωπικού της, συγκεκριμένα καθήκοντα διοίκησης ή 
και διαχείρισης. Η Ε.Ε.Τ.Τ. εκπροσωπείται έναντι τρίτων 
δικαστικώς και εξωδίκως από τον Πρόεδρό της και όταν 
αυτός κωλύεται από τον αρμόδιο Αντιπρόεδρο. Σε περί¬ 
πτωση κωλύματος του τελευταίου, η Ε.Ε.Τ.Τ. ορίζει με α¬ 
πόφασή της το μέλος που θα την εκπροσωπεί για συγκε¬ 
κριμένη πράξη ή ενέργεια ή κατηγορία πράξεων ή ενερ¬ 
γειών. 

13. Τα θέματα της ημερήσιας διάταξης τα καθορίζει ο 
Πρόεδρος, η εισήγηση δε επ’ αυτών γίνεται από τον Πρό¬ 
εδρο ή από άλλο μέλος που το ορίζει ο Πρόεδρος. Οι α¬ 
ποφάσεις της Ε.Ε.Τ.Τ. που πρέπει να είναι ειδικώς αιτιο¬ 
λογημένες, καταχωρούνται σε επίσημο ιδιαίτερο βιβλίο 
και μπορούν να ανακοινώνονται δημοσίως, εκτός αν αφο¬ 
ρούν την εθνική άμυνα και την ασφάλεια της χώρας. Η 
Ε.Ε.Τ.Τ. δεν αποκαλύπτει οποιαδήποτε πληροφορία που 
καλύπτεται από το επαγγελματικό απόρρητο και ιδιαίτε¬ 
ρα τις πληροφορίες σχετικά με τις επιχειρήσεις, τις επι¬ 
χειρηματικές τους σχέσεις ή τα στοιχεία κόστους τους. Η 
υποχρέωση αυτή της Ε.Ε.Τ.Τ. δεν θίγει το δικαίωμά της να 
προβαίνει σε αποκάλυψη πληροφοριών που είναι ανα¬ 
γκαίες για την εκπλήρωση των καθηκόντων της. Στην πε¬ 
ρίπτωση αυτή η αποκάλυψη πρέπει να βασίζεται στην αρ¬ 
χή της αναλογικότητας και να συνεκτιμά τα νόμιμα συμ¬ 
φέροντα των επιχειρήσεων για την προστασία του 
επαγγελματικού απορρήτου τους. Η Ε.Ε.Τ.Τ. δύναται επί¬ 
σης να δημοσιεύει πληροφορίες σχετικά με τους όρους 
χορηγηθεισών αδειών, οι οποίες δεν έχουν εμπιστευτικό 
χαρακτήρα. Τα τηρούμενα κατά τις συνεδριάσεις πρακτι¬ 
κά, καθώς και οι φάκελοι των υποθέσεων που διεκπεραι- 
ώθηκαν από την Ε.Ε.Τ.Τ. είναι προσιτά στους άμεσα εν¬ 
διαφερομένους υπό τον περιορισμό του προηγούμενου 
εδαφίου. 

14. Η Ε.Ε.Τ.Τ. έχειτις ακόλουθες αρμοδιότητες : 

α. Καταρτίζει και τροποποιεί το Εθνικό Σχέδιο Αριθμο- 
δότησης (Ε.Σ.Α.) και εκχωρεί αριθμούς ή ομάδες αριθμών 


στους Τηλεπικοινωνιακούς Οργανισμούς και στους Πα- 
ρόχους Τηλεπικοινωνιακών Υπηρεσιών και καθορίζει τα 
τέλη εκχώρησης και χρήσης των αριθμών. Κανονίζει τα 
της Φορητότητας των Αριθμών Κλήσης και της Προεπι¬ 
λογής Φορέα. Επίσης, ρυθμίζει τα θέματα του διαδικτύου 
και εκχωρεί ονόματα χώρου (άοπιαίη παπίθ) με κατάληξη 
«·9Γ»· 

β. Ασχολείται μετά θέματατου Τερματικού Εξοπλισμού 
κατά τις διατάξεις της κείμενης νομοθεσίας. 

γ. Χορηγεί, ανανεώνει, τροποποιεί, αναστέλλει, παρα¬ 
τείνει και ανακαλεί τις Ειδικές Άδειες, εγκρίνει δε την εκ- 
μίσθωση, παραχώρηση χρήσης, μεταβίβαση ή συνεκμε¬ 
τάλλευση αυτών. 

δ. Διενεργεί τους διαγωνισμούς για τη χορήγηση Ειδι¬ 
κών Αδειών Τηλεπικοινωνιακών Υπηρεσιών, καθορίζο¬ 
ντας τους σχετικούς όρους. 

ε. Διαβιβάζει, εφόσον της ζητηθεί από τους ενδιαφερο¬ 
μένους κατόχους Ειδικών Αδειών, στις αρμόδιες υπηρε¬ 
σίες του ευρύτερου δημόσιου τομέα - το ταχύτερο δυνα¬ 
τόν - τις αιτήσεις των τηλεπικοινωνιακών επιχειρήσεων 
για τη λήψη των απαραίτητων (για την άσκηση της συγκε¬ 
κριμένης δραστηριότητάς τους) αδειών και εγκρίσεων α¬ 
πό άλλους φορείς, προς διευκόλυνση της μονοαπευθυ- 
ντικής διαδικασίας έκδοσης Αδειών και προβαίνει σε κά¬ 
θε απαιτούμενη σχετική ενέργεια για διευκόλυνση των 
διαδικασιών και των αδειοδοτήσεων. 

στ. Ρυθμίζει τα θέματα των Γ ενικών Αδειών και ελέγχει 
την τήρηση των όρων τους. 

ζ. Καταρτίζει τον ετήσιο κατάλογο των Οργανισμών με 
Σημαντική Θέση στην Αγορά και καθορίζει τις ειδικότερες 
υποχρεώσεις των οργανισμών αυτών, σύμφωνα με το ε¬ 
θνικό και κοινοτικό δίκαιο. 

η. Ορίζει με απόφασή τηςτις προϋποθέσεις Παροχής Α¬ 
νοικτού Δικτύου και τους περιορισμούς πρόσβασης στα 
Δημόσια Τηλεπικοινωνιακά Δίκτυα λόγω Ουσιωδών Απαι¬ 
τήσεων. 

θ. Ορίζει με απόφασή της, το αργότερο εντός τριών (3) 
μηνών από τη θέση σε ισχύ του παρόντος νόμου, τις αρ¬ 
χές κοστολόγησης για την πρόσβαση και χρήση του Το¬ 
πικού Βρόχου, γιατις Μισθωμένες Γ ραμμές και για τη Δια¬ 
σύνδεση. 

ι. Καταρτίζει τον κατάλογο των οργανισμών που υπο- 
χρεούνται να παρέχουν Μισθωμένες Γ ραμμές, ορίζει τις 
κατηγορίες Μισθωμένων Γραμμών, κατά τις διατάξεις της 
κείμενης νομοθεσίας και ασκεί την εποπτεία σχετικά με 
τις Μισθωμένες Γ ραμμές. 

ια. Ασκεί κάθε αρμοδιότητα σε σχέση με την εφαρμογή 
της Καθολικής Υπηρεσίας, συμπεριλαμβανομένου και 
του καθορισμού του μηχανισμού χρηματοδότησής της. 

ιβ. Εκδίδει κανονισμούς για τις αρχές τιμολόγησης που 
οφείλουν να ακολουθούν οι Τηλεπικοινωνιακοί Οργανι¬ 
σμοί και δημοσιεύει εκθέσεις για την εξέλιξη των τιμολο¬ 
γίων των Τηλεπικοινωνιακών Οργανισμών και, κατά το μέ¬ 
τρο που αυτό επιτρέπεται από την κείμενη νομοθεσία, ε¬ 
λέγχει τα συστήματα κοστολόγησης των Τηλεπικοινωνια¬ 
κών Οργανισμών. 

ιγ. Εκδίδει τους Κώδικες Δεοντολογίας που διέπουντην 
άσκηση τηλεπικοινωνιακών δραστηριοτήτων. 

ιδ. Μεριμνά για την τήρηση της νομοθεσίας περί τηλε¬ 
πικοινωνιών, περιλαμβανομένων και θεμάτων ανταγωνι¬ 
σμού που ανακύπτουν κατά την άσκηση των δραστηριο¬ 
τήτων των τηλεπικοινωνιακών επιχειρήσεων. Στην τελευ¬ 
ταία περίπτωση η Ε.Ε.Τ.Τ. μπορεί να ζητά τη συνδρομή 

της Επιτροπής Ανταγωνισμού ή να παραπέμπει σε αυτήν 
το θέμα. 

ιε. Γνωμοδοτείγιατη λήψη νομοθετικών μέτρων με σκο¬ 
πό την απρόσκοπτη και αποδοτική ανάπτυξη του τομέα 
των τηλεπικοινωνιών. 

ιστ. Προβαίνει στην απονομή και εκχώρηση μεμονωμέ¬ 
νων ραδιοσυχνοτήτων ή ζωνών ραδιοσυχνοτήτων, με την 
επιφύλαξη των θεμάτων της τηλεπικοινωνιακής πολιτικής 
που αφορούν την εθνική άμυνα, για τα οποία αρμόδια εί¬ 
ναι από κοινού το Υπουργείο Μεταφορών και Επικοινω¬ 
νιών και το Υπουργείο Εθνικής Άμυνας, 
ιζ. Διαχειρίζεται το φάσμα των ραδιοσυχνοτήτων, 
ιη. Εκδίδει τον Εθνικό Κανονισμό Ραδιοεπικοινωνιών και 
τηρεί μητρώο εκχωρουμένων ραδιοσυχνοτήτων (Εθνικό 
Μητρώο Ραδιοσυχνοτήτων). 

ιθ. Εποπτεύει και ελέγχει τη χρήση του φάσματος ρα¬ 
διοσυχνοτήτων και επιβάλλει τις σχετικές κυρώσεις, με 
την επιφύλαξη των διατάξεων της ισχύουσας ραδιοτηλε¬ 
οπτικής νομοθεσίας που προβλέπουν την επιβολή διοικη¬ 
τικών κυρώσεων για κάθε είδους παρεμβολές κατά την 
εκπομπή ραδιοφωνικών και τηλεοπτικών προγραμμάτων. 

κ. Χορηγεί τις άδειες κατασκευής κεραιών σταθμών 
στην ξηρά, ασκώντας όλες τις αρμοδιότητες που αναφέ- 
ρονται στο άρθρο 1 του Ν. 2801/2000, πλην αυτώνπου α¬ 
φορούν τα πάρκα κεραιών και αυτών της περίπτωσης ΙΑ' 
τηςπαρ. 2 του άρθρου 1 του Ν. 2801/2000. 

κα. Ελέγχει την τήρηση εκ μέρους των τηλεπικοινωνια¬ 
κών επιχειρήσεων των διατάξεων της κείμενης νομοθε¬ 
σίας και των όρων των αδειών. 

κβ. Ελέγχει τις συμβάσεις παροχής υπηρεσιών Φωνητι¬ 
κής Τηλεφωνίας και Κινητής Επικοινωνίας που υποβάλ¬ 
λουν ενώπιον της οι Τηλεπικοινωνιακοί Οργανισμοί και οι 
Πάροχοι Τηλεπικοινωνιακών Υπηρεσιών. Ελέγχει και δια¬ 
σφαλίζει την προστασία των δικαιωμάτων των Χρηστών. 

κγ. Ελέγχει τις συμβάσεις Διασύνδεσης μεταξύ Τηλεπι¬ 
κοινωνιακών Οργανισμών. 

κδ. Διαβιβάζει (στο πλαίσιο των αρμοδιοτήτωντης) στην 
Επιτροπή Ευρωπαϊκών Κοινοτήτων κάθε πληροφορία 
που απαιτείται, σύμφωνα με την κοινοτική νομοθεσία πε¬ 
ρί τηλεπικοινωνιών, ή κάθε άλλη πληροφορία που η 
Ε.Ε.Τ.Τ. ή η Επιτροπή Ευρωπαϊκών Κοινοτήτων θεωρεί 
χρήσιμη για τη διαπίστωση της τήρησης της κοινοτικής 
νομοθεσίας περί τηλεπικοινωνιών εντός της Ελληνικής Ε¬ 
πικράτειας. 

κε. Συνεργάζεται με διεθνείς φορείς και εκπροσωπεί 
την Ελλάδα σε διεθνείς οργανισμούς και συναντήσεις για 
θέματα της αρμοδιότητάς της, εκτός εάν άλλως ορίζεται 
από διεθνείς συμβάσεις. 

κστ. Προβαίνει στη διαπίστευση των φορέων που παρέ¬ 
χουν πιστοποίηση ηλεκτρονικής υπογραφής. 

κζ. Εκδίδει τον Κανονισμό λειτουργίας της, που ρυθμίζει 
τα θέματα σύγκλησης, απαρτίας και λήψης αποφάσεων. 

κη. Εκδίδει κανονιστικές ή ατομικές πράξεις, δημοσιευ¬ 
όμενες στην Εφημερίδα της Κυβερνήσεως, δια των οποί¬ 
ων ρυθμίζεται κάθε διαδικασία και λεπτομέρεια σε σχέση 
με τις ανωτέρω αρμοδιότητές της. 

15. Στα πλαίσια της άσκησης των αρμοδιοτήτων της, η 
Ε.Ε.Τ.Τ. τηρεί αρχείο που περιέχει όλα τα απαραίτητα 
στοιχεία που αποτυπώνουν την τρέχουσα εικόνα της τη¬ 
λεπικοινωνιακής αγοράς στην Ελλάδα, τηρεί Μητρώο Τη¬ 
λεπικοινωνιακών Επιχειρήσεων κατόχων Αδειών, απευθύ¬ 
νει οδηγίες και συστάσεις προς τους ενδιαφερομένους, 
καλεί τους παραβάτες να παύσουν τις παραβάσεις, επι¬ 


βάλλει πρόστιμα και λοιπές διοικητικές κυρώσεις που 
προβλέπονται στην κείμενη νομοθεσία, συμπεριλαμβανο¬ 
μένων των ποινών και κυρώσεων που προβλέπονται στο 
Ν. 703/1977 και παραπέμπει τους παραβάτες στις αρμό¬ 
διες δικαστικές αρχές. 

Το προσωπικό της Ε.Ε.Τ.Τ., πλην του βοηθητικού προ¬ 
σωπικού, έχει, προς διαπίστωση των παραβάσεων της τη¬ 
λεπικοινωνιακής νομοθεσίας και των κανόνων του αντα¬ 
γωνισμού, τις εξουσίες καιτα δικαιώματα που προβλέπο- 
νται στο Ν. 703/1977 και δύναται να ελέγχει τα πάσης 
φύσεως βιβλία, στοιχεία και λοιπά έγγραφα των τηλεπι¬ 
κοινωνιακών επιχειρήσεων, να ενεργεί έρευνες στα γρα¬ 
φεία και λοιπές εγκαταστάσεις των τελευταίων, να λαμ¬ 
βάνει ένορκες ή ανωμοτί κατά την κρίση του καταθέσεις, 
με την επιφύλαξη του άρθρου 212 του Κώδικα Ποινικής 
Δικονομίας. Οι σχετικές διατάξεις, απαγορεύσεις, ποινές 
και κυρώσεις του Ν. 703/1977 εφαρμόζονται αναλόγως 
σε περίπτωση αρνήσεως παροχής στοιχείων, παρεμπόδι- 
σηςή δυσχέρανσηςτου έργου της Ε.Ε.Τ.Τ., επιφυλασσο- 
μένης της εφαρμογής των προβλεπόμενων από τον πα¬ 
ρόντα νόμο κυρώσεων. 

16. Η Ε.Ε.Τ.Τ. προσφέρειτις υπηρεσίες της προς επίλυ¬ 
ση διαφορών που αναφύονται μεταξύ τηλεπικοινωνιακών 
επιχειρήσεων ή μεταξύ τηλεπικοινωνιακών επιχειρήσεων 
και του Δημοσίου ή Χρηστώνή ιδιωτών και άπτονταιτης ε¬ 
φαρμογής της νομοθεσίας περί τηλεπικοινωνιών ή των 
κανόνωντου ανταγωνισμού. Γιατο σκοπό αυτόν οργανώ¬ 
νεται μόνιμη διαιτησία της Ε.Ε.Τ.Τ., με βάση προεδρικό 
διάταγμα που θα εκδοθεί ύστερα από πρόταση των Υ¬ 
πουργών Δικαιοσύνης και Μεταφορών και Επικοινωνιών. 
Στο ίδιο προεδρικό διάταγμα θα ορίζονται λεπτομερώς οι 
διαφορές που μπορούν να υπαχθούν στη διαιτησία της 
Ε.Ε.Τ.Τ. και κάθε απαραίτητη λεπτομέρεια για την οργά¬ 
νωση της διαιτησίας κατά τους ορισμούς του άρθρου 902 
του Κώδικα Πολιτικής Δικονομίας. 

17. Η Ε.Ε.Τ.Τ. μπορεί με απόφασή της να συγκροτεί μό¬ 
νιμες και έκτακτες επιτροπές και ομάδες εργασίας γιατην 
εξέταση και έρευνα επί θεμάτων ειδικού ενδιαφέροντος 
που σχετίζεται με τα θέματα των αρμοδιοτήτων της. Στις 
επιτροπές και ομάδες εργασίας μπορούν να συμμετέ¬ 
χουν και πρόσωπα που δεν αποτελούν μέλη ή στελέχη της 
Ε.Ε.Τ.Τ.. Το έργο των έκτακτων επιτροπών ή ομάδων ερ¬ 
γασίας κατευθύνεται από μέλη της Ε.Ε.Τ.Τ.. Οι εισηγή¬ 
σεις και οι γνωμοδοτήσεις των επιτροπών και ομάδων ερ¬ 
γασίας υποβάλλονται στα αρμόδια όργανα της Ε.Ε.Τ.Τ. 
που αποφασίζουν για την τυχόν δημόσια ανακοίνωση των 
συμπερασμάτων. 

18. Η Ε.Ε.Τ.Τ. μπορεί να συνάπτει συμβάσεις παροχής 
υπηρεσιών, μελετών και προμηθειών για θέματα που ά- 
πτονται των σκοπών της και της λειτουργίας της. 

Η σύναψη και η υλοποίηση των συμβάσεων αυτών διέ- 
πονται αποκλειστικά από τις εκάστοτε ισχύουσες διατά¬ 
ξεις του Δικαίου της Ευρωπαϊκής Ένωσης και από τους 
σχετικούς Κανονισμούς της Ε.Ε.Τ.Τ., οι οποίοι εγκρίνο- 
νται και τροποποιούνται με κοινή απόφαση των Υπουρ¬ 
γών Μεταφορών και Επικοινωνιών και Οικονομικών. 

Συμβάσεις, όπως οι ανωτέρω, οι οποίες έχουν ήδη συ- 
ναφθεί από το Υπουργείο Μεταφορών και Επικοινωνιών, 
μπορούν να μεταφερθούν στην Ε.Ε.Τ.Τ. με απόφαση του 
Υπουργού Μεταφορών και Επικοινωνιών. 

19. Όλοι οι Τηλεπικοινωνιακοί Οργανισμοί και επιχειρή¬ 
σεις που δραστηριοποιούνται στο χώρο των Τηλεπικοι¬ 
νωνιών υποχρεούνται να παρέχουν στην Ε.Ε.Τ.Τ. κάθε 

πληροφορία που απαιτείται για την εφαρμογή της κείμε¬ 
νης νομοθεσίας. 

Άρθρο 4 

Το προσωπικό της Ε.Ε.Τ.Τ. 

1. Για τη στελέχωση της Ε.Ε.Τ.Τ. συνιστώνται συνολικά 
180 θέσεις συμπεριλαμβανομένων των ήδη υπηρετού- 
ντων, από τις οποίες οι 80 είναι θέσεις τακτικού προσωπι¬ 
κού, οι 99 είναι θέσεις ειδικού επιστημονικού προσωπικού 
και 1 θέση Νομικού Συμβούλου. Για την κάλυψη των θέ¬ 
σεων του τακτικού προσωπικού γίνεται κατ' αρχήν πρό¬ 
σληψη αυτού με σύμβαση εργασίας ορισμένου χρόνου 
διάρκειας ενός έτους (δόκιμη υπηρεσία). Η σύμβαση αυ¬ 
τή μετατρέπεται σε αορίστου χρόνου και το προσωπικό 
μονιμοποιείται μετά από απόφαση της Ε.Ε.Τ.Τ., η οποία 
λαμβάνει υπόψη την ευδόκιμη ετήσια υπηρεσία του προ¬ 
σωπικού. Ως προσόντα πρόσληψης, για το ειδικό επιστη¬ 
μονικό προσωπικό ορίζονται τα προβλεπόμενα στο άρ¬ 
θρο 25 παρ. 2 του Ν. 1943/1991 με επιστημονική εξειδί- 
κευση στο αντικείμενο και τις αρμοδιότητες της Ε.Ε.Τ.Τ.. 

Το Ειδικό Επιστημονικό Προσωπικό της Ε.Ε.Τ.Τ. προ¬ 
σλαμβάνεται με την ακόλουθη διαδικασία, χωρίς να ε¬ 
φαρμόζεται η παρ. 2 του άρθρου 2 της ΠΥΣ 236/1994, ό¬ 
πως ισχύει κάθε φορά: 

α. Η Ε.Ε.Τ.Τ. προκηρύσσει τις θέσεις του Ειδικού Επι¬ 
στημονικού Προσωπικού μετηναπαιτούμενη εξειδίκευση 
και εμπειρία. Με την ίδια προκήρυξη καθορίζονται και τα 
κριτήρια επιλογής αυτού, καθώς και η διαδικασία ασκή- 
σεως ενστάσεων. 

β. Ειδική Επιτροπή Εμπειρογνωμόνων που συγκροτεί¬ 
ται από την Ε.Ε.Τ.Τ., κατόπιν συνέντευξης των υποψη¬ 
φίων εισηγείται στην Ε.Ε.Τ.Τ. για την επιλογή τους. Στη 
σύνθεση της Επιτροπής συμμετέχουν υποχρεωτικά ένα 
μέλος του Α.Σ.Ε.Π., ως Πρόεδρος, που ορίζεται από τον 
Πρόεδρο του Α.Σ.Ε.Π., και ένας τουλάχιστον καθηγητής 
Α.Ε.Ι. Α' βαθμίδας. Τα μέλη της Επιτροπής αμείβονται για 
το έργο τους. 

γ. Η Ε.Ε.Τ.Τ. με αιτιολογημένη απόφασή της επιλέγει 
τους υποψηφίους, οι οποίοι διαθέτουν κατά την κρίση της 
ευρύτερη δυνατή εμπειρία και γνώση που απαιτείται για 
τη θέση για την οποία προορίζονται. 

δ. Οι πίνακες των επιλεγομένων με τα απαραίτητα στοι¬ 
χεία αποστέλλονται στο Α.Σ.Ε.Π. για επικύρωση. 

ε. Σε περίπτωση μη επικύρωσης (μερικής ή ολικής) των 
πινάκων εντός είκοσι (20) ημερών από την ημέρα παρα¬ 
λαβής η Ε.Ε.Τ.Τ. προβαίνει στην πρόσληψη των επιλεγέ- 
ντων. 

2. Με απόφαση του αρμόδιου Υπουργού μετά από εισή¬ 
γηση της Ε.Ε.Τ.Τ. και ύστερα από αίτηση των ενδιαφερο¬ 
μένων, είναι δυνατό να αποσπώνται για συγκεκριμένο και 
απάτην ανωτέρω απόφαση προσδιοριζόμενο χρονικό διά¬ 
στημα, το οποίο δεν υπερβαίνει τη διετία, με δυνατότητα 
ανανέωσης, στην Ε.Ε.Τ.Τ., υπάλληλοι από άλλες υπηρε¬ 
σίες, Ν.Π.Δ.Δ. ή Ν.Π.Ι.Δ. ή Ο.Τ.Α. και οργανισμούς του δη¬ 
μόσιου τομέα, προς κάλυψη των άμεσων αναγκών της 
Ε.Ε.Τ.Τ., κατά παρέκκλιση των διατάξεωνπου ισχύουν και 
υπό την προϋπόθεση ότι ο φορέας από τον οποίο προέρ¬ 
χεται ο υπάλληλος δεν ασκεί τηλεπικοινωνιακές δραστη¬ 
ριότητες. Για την απόσπαση των ανωτέρω υπαλλήλων, α¬ 
ναγκαία είναι η εμπειρία τους σε αντικείμενο συναφές 
προς αυτό της απασχόλησής τους στην Ε.Ε.Τ.Τ. Η από¬ 
σπαση των ανωτέρω υπαλλήλων δύναται να διακόπτεται 


με απόφαση του αρμόδιου Υπουργού μετά από εισήγηση 
της Ε.Ε.Τ.Τ. σε περίπτωση που οι συγκεκριμένες ανάγκες 
της Ε.Ε.Τ.Τ., για τις οποίες έγινε η απόσπαση του συγκε¬ 
κριμένου υπαλλήλου, δύνανταινα καλυφθούν από το προ¬ 
σωπικό της Ε.Ε.Τ.Τ. Η ισχύς της παρούσας παραγράφου 
παύει μετά πάροδο τετραετίας από τη δημοσίευση του πα¬ 
ρόντος νόμου στην Εφημερίδα της Κυβερνήσεως. 

Με απόφαση του αρμόδιου Υπουργού και σύμφωνη 
γνώμη της Ε.Ε.Τ.Τ., μετά από αίτηση των ενδιαφερομέ¬ 
νων, είναι δυνατόν να μετατάσσονται υπάλληλοι στην 
Ε.Ε.Τ.Τ. από άλλες υπηρεσίες, Ν.Π.Δ.Δ. ή Ν.Π.Ι.Δ. ή 
Ο.Τ.Α. και οργανισμούς του δημόσιου τομέα. Κατά πα¬ 
ρέκκλιση των κειμένων διατάξεων οι μετατασσόμενοι κα¬ 
λύπτουν μέχρι το 1/2 των θέσεων τακτικού προσωπικού 
της Ε.Ε.Τ.Τ. για την κάλυψη αναγκών της Ε.Ε.Τ.Τ.. Προϋ¬ 
πόθεση για τη μετάταξη των ανωτέρω υπαλλήλων είναι η 
προϋπηρεσία τους σε αντικείμενο συναφές με αυτό της α¬ 
πασχόλησής τους στην Ε.Ε.Τ.Τ.. Γ ια τη μετάταξη των α¬ 
νωτέρω, απαιτείται και γνώμη του οικείου Υπηρεσιακού 
Συμβουλίου. Όσοι έκτων μετατασσομένων υπαλλήλων έ¬ 
χουν προϋπηρεσία συναφή με το αντικείμενο της Ε.Ε.Τ.Τ. 
για τουλάχιστον δέκα (10) έτη μπορούν να καταλαμβά¬ 
νουν θέσεις προϊσταμένων που προβλέπονται για το ειδι¬ 
κό επιστημονικό προσωπικό της Ε.Ε.Τ.Τ. 

3. Οι θέσεις του τακτικού προσωπικού κατανέμονται κα¬ 
τά κατηγορίες και κλάδους ως εξής: 

Πανεπιστημιακής εκπαίδευσης (ΠΕ): Κλάδος ΠΕ Διοι¬ 
κητικού Οικονομικού, θέσεις πέντε (5). 

Πανεπιστημιακής εκπαίδευσης (ΠΕ): Κλάδος ΠΕ Μηχα¬ 
νικού, θέσεις οκτώ (8). 

Πανεπιστημιακής εκπαίδευσης (ΠΕ): Κλάδος ΠΕ Πλη¬ 
ροφορικής, θέσεις τρεις (3). 

Τεχνολογικής εκπαίδευσης (ΤΕ): Κλάδος ΤΕ Διοικητι¬ 
κός Λογιστικός, θέσεις δώδεκα (12), Κλάδος ΤΕ2 Τεχνο¬ 
λογικών εφαρμογών, θέσεις τριάντα (30). 

Δευτεροβάθμιας εκπαίδευσης (ΔΕ): Κλάδος ΔΕ, θέσεις 
δύο (2). 

Πρωτοβάθμιας εκπαίδευσης (ΥΕ): Κλάδος ΥΕ Βοηθητι¬ 
κού Προσωπικού, θέσεις είκοσι (20). 

Οι θέσεις του ειδικού επιστημονικού προσωπικού κατα- 
νέμονται ως εξής: 

Εξήντα (60) θέσεις διπλωματούχων ηλεκτρολόγων μη¬ 
χανικών ή ηλεκτρολόγων μηχανικών και μηχανικών Η/Υ ή 
ηλεκτρονικών μηχανικών ή τηλεπικοινωνιακών μηχανικών 
ή μηχανικών πληροφορικής ή πληροφορικής ή φυσικών. 

Επτά (7) θέσεις πτυχιούχων νομικής, οι οποίες δεν είναι 
ασυμβίβαστες με τη δικηγορία. 

Τριάντα δύο (32) θέσεις πτυχιούχων οικονομικών ή πο¬ 
λιτικών επιστημών ή διοίκησης ή δημοσίων σχέσεων. 

Ο Νομικός Σύμβουλος πρέπει να είναι Δικηγόρος παρ’ 
Αρείω Πάγω, κάτοχος τουλάχιστον μεταπτυχιακού τίτλου 
σπουδών σε συναφές με τους σκοπούς της Ε.Ε.Τ.Τ. αντι¬ 
κείμενο και δεκαετούς τουλάχιστον εμπειρίας. 

4. Μέχρι την έκδοση του προεδρικού διατάγματος της 
παρ. 9 του παρόντος με απόφαση του Υπουργού Μετα¬ 
φορών και Επικοινωνιών, μετά από σχετική εισήγηση της 
Ε.Ε.Τ.Τ., επιτρέπεται η μεταβολή, μετονομασίαή συγχώ¬ 
νευση των κλάδων του παρόντος και η μεταβολή κατά 
κλάδο ή ειδικότητα θέσεων προσωπικού. 

5. Οι δημόσιοι υπάλληλοι που μετατάσσονται στην 
Ε.Ε.Τ.Τ. διατηρούν (εφόσοντο επιθυμούν) τα δικαιώματα 
που τους παρέχονται από τον φορέα κύριας και επικουρι¬ 
κής ασφάλισης. Η μισθοδοσία των αποσπασμένων υπαλ- 

λήλων γίνεται από τον φορέα από τον οποίο προέρχονται, 
ενώ η Ε.Ε.Τ.Τ. καταβάλλει τυχόν πρόσθετα επιδόματα ή 
και αποζημιώσεις που αναλογούν στους αποσπώμενους 
που απασχολεί, καθώς και οποιαδήποτε πρόσθετη δαπά¬ 
νη στην οποία οι αποσπώμενοι προβαίνουν για την παρο¬ 
χή των υπηρεσιών τους. Μετά τη μετάταξη οι συνολικές 
αποδοχές καταβάλλονται από την Ε.Ε.Τ.Τ., η οποία παρα¬ 
κρατεί και αποδίδει στα ασφαλιστικά ταμεία του υπαλλή¬ 
λου τις αναλογούσες κρατήσεις. 

6. Στους μετατασσόμενους στην Ε.Ε.Τ.Τ. υπαλλήλους 
χορηγείται ειδική μηνιαία αποζημίωση προσέλκυσης και 
παραμονής, της οποίας το μέγιστο ύψος προσδιορίζεται 
με κοινή απόφαση των Υπουργών Μεταφορών και Επικοι¬ 
νωνιών και Οικονομικών και συγκαταλέγεται μεταξύ των 
τακτικών αποδοχών. Η ειδική αυτή αποζημίωση δύναται 
να αναπροσαρμόζεται μέχρι του ποσοστού αύξησης του 
δείκτη τιμών καταναλωτή του προηγούμενου έτους με α¬ 
πόφαση της Ε.Ε.Τ.Τ.. 

7. Τα υπηρεσιακά κωλύματα, ασυμβίβαστα και οι υπο¬ 
χρεώσεις της παρ. 8 του άρθρου 3 του παρόντος, που 
προβλέπονταιγιατα μέλη της Ε.Ε.Τ.Τ., ισχύουν καιγιατο 
προσωπικό της. Το προσωπικό της Ε.Ε.Τ.Τ. υποχρεούται 
στην τήρηση εμπιστευτικότητας εμπορικών πληροφο¬ 
ριών για τέσσερα (4) έτη μετά την εκούσια ή ακούσια α¬ 
ποχώρησή του απάτην Ε.Ε.Τ.Τ.. 

8. Οι αποδοχές και οι πρόσθετες απολαβές του προσω¬ 
πικού της Ε.Ε.Τ.Τ. (περιλαμβανομένων των αποσπασμέ¬ 
νων) καθορίζονται με κοινή απόφαση των Υπουργών Οι¬ 
κονομικών και Μεταφορών και Επικοινωνιών και κατά πα¬ 
ρέκκλιση των κειμένων διατάξεων. 

9. Με προεδρικό διάταγμα, που εκδίδεται με πρόταση 
των Υπουργών Εσωτερικών, Δημόσιας Διοίκησης και Α¬ 
ποκέντρωσης και Μεταφορών και Επικοινωνιών, καθορί¬ 
ζεται η εσωτερική διάρθρωση της Ε.Ε.Τ.Τ., οι επί μέρους 
υπηρεσιακές μονάδες αυτής, τα προσόντα και ο τρόπος 
επιλογής των προϊσταμένων του προσωπικού και κάθε 
άλλη αναγκαία λεπτομέρεια. 

ΚΕΦΑΛΑΙΟ Γ 
ΑΔΕΙΕΣ 
Άρθρο 5 
Γ ενικές Άδειες 

1. Υπό την επιφύλαξη των περιπτώσεων για τις οποίες α¬ 
παιτείται η έκδοση Ειδικής Άδειας κατά τις διατάξεις του 
άρθρου 6 του παρόντος, η άσκηση οποιοσδήποτε τηλεπι¬ 
κοινωνιακής δραστηριότητας τελεί υπό καθεστώς Γενι¬ 
κής Άδειας. Γ ιατην υπαγωγή στο καθεστώς Γ ενικής Άδει¬ 
ας δεν απαιτείται η έκδοση απόφασης της Ε.Ε.Τ.Τ.. 

2. Δεν απαιτείται Άδεια για την άσκηση των κάτωθι δρα¬ 
στηριοτήτων: 

α. για την εισαγωγή, εμπορία, κατασκευή, εγκατάσταση 
και συντήρηση τηλεπικοινωνιακού Τερματικού Εξοπλι¬ 
σμού, 

β. για την εγκατάσταση ή/και λειτουργία σταθμών ρα¬ 
διοεπικοινωνιών των ξένων πρεσβειών και διπλωματικών 
αποστολών ή/και σταθμών ραδιοεπικοινωνιών που εγκα¬ 
θίστανται βάσει διμερούς διακρατικής συμφωνίας, 

γ. για την Απλή Μεταπώληση Τηλεπικοινωνιακών Υπη¬ 
ρεσιών, για την οποία απαιτείται απλή γνωστοποίηση 
στην Ε.Ε.Τ.Τ.. 

3. Η Γενική Άδεια αποκτάται με την παρέλευση δεκαπέ¬ 
ντε (15) ημερών απάτην κατάθεση από τον ενδιαφερόμε¬ 


νο στην Ε.Ε.Τ.Τ. Δήλωσης Καταχώρισης, με την οποία δη¬ 
λώνεται η έναρξη της άσκησης μιας ή περισσότερων τη¬ 
λεπικοινωνιακών δραστηριοτήτων, οι οποίες πρέπει να 
περιγράφονται λεπτομερώς. Η Δήλωση Καταχώρισης κα- 
ταχωρείται σε ειδικό μητρώο που τηρείται για το σκοπό 
αυτόν από την Ε.Ε.Τ.Τ. και επέχει θέση Γενικής Άδειας υ¬ 
πό τις προϋποθέσεις του παρόντος άρθρου. Η Ε.Ε.Τ.Τ. 
δύναται, με αιτιολογημένη απόφασή της, που εκδίδεται 
μέσα στην ως άνω προθεσμία των δεκαπέντε (15) ημε¬ 
ρών, να ζητήσει από τις τηλεπικοινωνιακές επιχειρήσεις 
να αναμείνουν μέχρι τέσσερις (4) εβδομάδες από την υ¬ 
ποβολή της Δήλωσης Καταχώρισης, προκειμένου να κά¬ 
νουν έναρξη άσκησης των προβλεπόμενων στη Δήλωση 
Καταχώρισης τηλεπικοινωνιακών δραστηριοτήτων. 

4. Σε περίπτωση άσκησης νέου είδους τηλεπικοινωνια¬ 
κών δραστηριοτήτων για τις οποίες προκύπτει αμφισβή¬ 
τηση για την υπαγωγή τους στο καθεστώς Γ ενικών ή Ειδι¬ 
κών Αδειών, με απόφαση της Ε.Ε.Τ.Τ. που εκδίδεται εντός 
έξι (6) εβδομάδων από την παραλαβή της σχετικής Δήλω¬ 
σης Καταχώρισης, είτε τίθενται προσωρινοί όροι παρο¬ 
χής και επιτρέπεται στην επιχείρηση να αρχίσει να παρέ¬ 
χει την αιτηθείσα τηλεπικοινωνιακή δραστηριότητα, είτε 
απορρίπτεται προσωρινά η Δήλωσή της και ενημερώνε¬ 
ται η ενδιαφερόμενη επιχείρηση για τους λόγους της α¬ 
πόρριψης. Στη συνέχεια, το ταχύτερο δυνατό και το αρ¬ 
γότερο εντός μηνάς από την έκδοση της πιο πάνω από¬ 
φασης με νέα απόφαση της Ε.Ε.Τ.Τ. είτε καθορίζονται οι 
οριστικοί όροι είτε αιτιολογείται η ενδεχόμενη οριστική 
άρνηση σε τέτοια συναίνεση. 

5. Σε περίπτωση παραβίασης ή υπέρβασης του περιε¬ 
χομένου της Δήλωσης Καταχώρισης, η Ε.Ε.Τ.Τ. μπορεί να 
απαγορεύσει την άσκηση συγκεκριμένης δραστηριότη¬ 
τας ή/και με αιτιολογημένη απόφασή της να επιβάλει τις 
προβλεπόμενες στο Κεφάλαιο Ε' του παρόντος διοικητι¬ 
κές κυρώσεις. Η Ε.Ε.Τ.Τ. δύναται να τροποποιεί το περιε¬ 
χόμενο της Δήλωσης Καταχώρισης σε αιτιολογημένες 
περιπτώσεις και σύμφωνα με την αρχή της αναλογικότη- 
τας, αφού προηγουμένως ενημερώσει σχετικά τον ενδια¬ 
φερόμενο και τον καλέσει να εκφράσειτις απόψεις του ε¬ 
πί των προτεινόμενων τροποποιήσεων. 

6. Η Ε.Ε.Τ.Τ. εκδίδει Κανονισμό, που δημοσιεύεται στην 
Εφημερίδα της Κυβερνήσεως, εντός μηνάς από τη θέση 
σε ισχύ του παρόντος νόμου, στον οποίο ρυθμίζονται οι 
λεπτομέρειες απόκτησης των Γ ενικών Αδειών, οι κατηγο¬ 
ρίες των Γενικών Αδειών, τα ελάχιστα στοιχεία και πληρο¬ 
φορίες, καθώς και οι όροι που πρέπει να περιέχονται στη 
Δήλωση Καταχώρισης, τα τέλη για την έκδοση της Άδει¬ 
ας που θα πρέπει να καλύπτουν αποκλειστικά τις διοικητι¬ 
κές δαπάνες του συστήματος αδειοδότησης, η διαδικα¬ 
σία επιβολής κυρώσεων και κάθε άλλη λεπτομέρεια που 
αφορά τις Γ ενικές Άδειες. 

Άρθρο 6 
Ειδικές Άδειες 

1. Ειδικές Άδειες εκδίδονται από την Ε.Ε.Τ.Τ. για τις α¬ 
κόλουθες δραστηριότητες: 

α. Για την εγκατάσταση Τηλεπικοινωνιακών Δικτύων, 
για τα οποία απαιτείται η πρόσβαση ή/και διέλευση σε 
ή/και μέσω δημοσίων πραγμάτων ή/και κοινοχρήστων χώ¬ 
ρων ή/και ιδιοκτησιών τρίτων. 

β. Για Τηλεπικοινωνιακές Υπηρεσίες για την παροχή των 
οποίων απαιτείται η χρήση Σπάνιων Πόρων. 

2. Ο αριθμός των Ειδικών Αδειών μπορεί να περιοριστεί 
μόνο στο βαθμό που απαιτείται για τη διασφάλιση της α¬ 
ποδοτικής χρήσης των ραδιοσυχνοτήτων ή για όσο χρο¬ 
νικό διάστημα απαιτείται για να εξασφαλιστεί η παροχή ε¬ 
παρκών αριθμών, λαμβανομένης υπόψη της μεγιστοποίη¬ 
σης του οφέλους των Χρηστών και της διευκόλυνσης της 
ανάπτυξης του ανταγωνισμού, ύστερα από απόφαση του 
Υπουργού Μεταφορών και Επικοινωνιών, που δημοσιεύε¬ 
ται στην Εφημερίδα της Κυβερνήσεως. Με την ίδια από¬ 
φαση καθορίζεται το είδος του διαγωνισμού. Όταν διαπι¬ 
στωθεί ότι είναι δυνατή η αύξηση του αριθμού των σχετι¬ 
κών Ειδικών Αδειών, ο Υπουργός Μεταφορών και 
Επικοινωνιών, με την ίδια διαδικασία, τροποποιεί ανάλογα 
την απόφασή του περί περιορισμού του αριθμού των Ει¬ 
δικών Αδειών και ορίζει το είδος του τυχόν νέου διαγωνι¬ 
σμού. Με απόφαση του Υπουργού Μεταφορών και Επι¬ 
κοινωνιών, και μετά από εισήγηση της Ε.Ε.Τ.Τ., καθορίζε¬ 
ται διαδικασία δημόσιας διαβούλευσης που διενεργείται 
από την Ε.Ε.Τ.Τ. και η οποία προηγείται της διαδικασίας 
χορήγησης Ειδικών Αδειών σε συνθήκες περιορισμού του 
αριθμού τους. Η τελευταία αυτή απόφαση θα δημοσιευ- 
θεί στην Εφημερίδα της Κυβερνήσεως εντός μηνάς από 
τη θέση σε ισχύ του παρόντος νόμου. 

3. Οι Ειδικές Άδειες εκδίδονται απάτην Ε.Ε.Τ.Τ. εντός έ¬ 
ξι (6) εβδομάδων από την υποβολή σχετικής αίτησης από 
την ενδιαφερόμενη τηλεπικοινωνιακή επιχείρηση, εφό¬ 
σον η αίτηση συνοδεύεται από πλήρη φάκελο κατά τις κεί¬ 
μενες διατάξεις. Η προθεσμία αυτή επιμηκύνεται σε τέσ¬ 
σερις (4) μήνες όταν απαιτείται η χρήση του φάσματος 
ραδιοσυχνοτήτων. Με απόφαση του Υπουργού Μεταφο¬ 
ρών και Επικοινωνιών καθορίζονται οι συνέπειες της ά¬ 
πρακτης παρέλευσης των ως άνω προθεσμιών. Σε περί¬ 
πτωση που της χορήγησης της Ειδικής Άδειας προηγηθεί 
διαδικασία πρόσκλησης υποβολής προσφορών, η ανωτέ¬ 
ρω προθεσμία μπορεί να επιμηκυνθεί στους οκτώ (8) συ¬ 
νολικά μήνες από τη δημοσίευση της πρόσκλησης. Οι α¬ 
νωτέρω προθεσμίες ισχύουν με την επιφύλαξη των δια¬ 
τάξεων διεθνών συμφωνιών ή κανονισμών που 
προβλέπουν διεθνή συντονισμό συχνοτήτων για επίγεια ή 
δορυφορικά δίκτυα. Η αδικαιολόγητη παραβίαση των ως 
άνω προθεσμιών θεμελιώνει πειθαρχικές και ποινικές ευ¬ 
θύνες των υπευθύνων για την καθυστέρηση προσώπων. 

4. Η Ε.Ε.Τ.Τ. δικαιούται να αρνηθεί την έκδοση Ειδικής 
Άδειας στις ακόλουθες περιπτώσεις: 

α. όταν βάσει του Ε.Κ.Κ.Ζ.Σ. και του Εθνικού Μητρώου 
Ραδιοσυχνοτήτων δεν υπάρχει άλλη διαθέσιμη ραδιοσυ¬ 
χνότητα, 

β. όταν η ενδιαφερόμενη τηλεπικοινωνιακή επιχείρηση 
δεν παρέχει τις απαιτούμενες πληροφορίες στην Ε.Ε.Τ.Τ. 
από τις οποίες να αποδεικνύεται ότι πληρούνται οι όροι 
χορήγησης της Ειδικής Άδειας, 

γ. όταν υπάρχουν βάσιμες ενδείξεις ότι η ενδιαφερόμενη 
τηλεπικοινωνιακή επιχείρηση δεν διαθέτει, κατά τους σχετι¬ 
κούς κανονισμούς της Ε.Ε.Τ.Τ. και την κείμενη νομοθεσία, 
την απαιτούμενη αξιοπιστία και φερεγγυότητα ή το ελάχι¬ 
στο απαιτούμενο κεφάλαιο ή την οικονομική δυνατότητα για 
το ύψος της απαιτούμενης επένδυσης ή την απαιτούμενη 
στελέχωση, εμπειρία και τεχνογνωσία που να εγγυάται την 
ορθή εφαρμογή των όρων χορήγησης της Ειδικής Άδειας, 

δ. όταν υπάρχουν βάσιμες ενδείξεις ότι από τη χορήγη¬ 
ση της Ειδικής Άδειας τίθεται σε κίνδυνο η δημόσια τάξη, 
ασφάλεια και υγεία, 

ε. όταν θίγεται η ανάπτυξη του υγιούς ανταγωνισμού. 


5. Η Ειδική Άδεια δεν μπορεί να εκδίδεται για διάρκεια 
μικρότερη από δεκαπέντε (15) και μεγαλύτερη από είκοσι 
(20) έτη και περιλαμβάνει όρους υπό τους οποίους α¬ 
σκούνται οι τηλεπικοινωνιακές δραστηριότητες για τις ο¬ 
ποίες εκδίδεται η Ειδική Άδεια. Η διάταξη αυτή δεν θίγει 
Ειδικές Άδειες που έχουν ήδη χορηγηθεί για μικρότερη ή 
μεγαλύτερη διάρκεια. Εφόσον τηλεπικοινωνιακή επιχεί¬ 
ρηση που ασκεί τηλεπικοινωνιακές δραστηριότητες υπό 
καθεστώς Ειδικής Άδειας, δεν πληροί όρο που περιλαμ¬ 
βάνεται σε αυτήν ή παραβαίνει διατάξεις της κείμενης νο¬ 
μοθεσίας, συμπεριλαμβανομένων των πράξεων της 
Ε.Ε.Τ.Τ. και των κανόνων του ανταγωνισμού, η Ε.Ε.Τ.Τ. 
μπορεί να ανακαλέσει, τροποποιήσει ή αναστείλει την ι¬ 
σχύ της Ειδικής Άδειας με αιτιολογημένη απόφασή της 
ή/και με αιτιολογημένη απόφασή της να της επιβάλλει τις 
προβλεπόμενες στον παρόντα νόμο διοικητικές κυρώ¬ 
σεις. Η Ε.Ε.Τ.Τ. δύναται να τροποποιεί τους όρους της Ει¬ 
δικής Άδειας σε αιτιολογημένες περιπτώσεις και σύμφω¬ 
να με την αρχή της αναλογικότητας. Στις ως άνω περι¬ 
πτώσεις, η Ε.Ε.Τ.Τ. οφείλει προηγουμένως να 
ενημερώσει σχετικά τον ενδιαφερόμενο και να τον καλέ- 
σει να εκφράσει τις απόψεις του. 

6. Η Ειδική Άδεια είναι αυστηρά προσωπική. Η Ειδική Ά¬ 
δεια μπορεί να μεταβιβαστεί μόνο με έγκριση της 
Ε.Ε.Τ.Τ., ύστερα από την υποβολή σχετικής αίτησης από 
την αδειοδοτημένη επιχείρηση και εφόσον, αφ’ ενός μεν, 
παρασχεθούντα εχέγγυο στην Ε.Ε.Τ.Τ. ότι οι όροιτης Ει¬ 
δικής Άδειας θα πληρούνται και από το νέο δικαι-ούχο, ο 
οποίος πρέπει να έχει τουλάχιστον τα ίδια προσόντα με 
αυτά που είχε ο κάτοχος της Άδειας κατά το χρόνο χορή¬ 
γησής της και, αφ’ ετέρου δε, δεν παραβιάζονται οι δια¬ 
τάξεις για την προστασία του ανταγωνισμού. Σε περίπτω¬ 
ση που η Ειδική Άδεια χορηγήθηκε υπό συνθήκες περιο¬ 
ρισμού των Αδειών, δεν μπορεί να μεταβιβαστεί πριν από 
την παρέλευση εννέα (9) μηνών από τη χορήγησή της. Η 
ισχύς του προηγούμενου εδαφίου αρχίζει απάτη δημοσί¬ 
ευση του παρόντος νόμου στην Εφημερίδα της Κυβερνή¬ 
σεως, καταλαμβάνει δε και ειδικές άδειες που θα χορη¬ 
γηθούν μετά από διαγωνιστικές διαδικασίες που είναι σε 
εξέλιξη. 

Απαγορεύεται η με οποιονδήποτε τρόπο εκμίσθωση ή 
συνεκμετάλλευση της χορηγούμενης Ειδικής Άδειας με 
τρίτους ή η μεταβολή της σύνθεσης του εταιρικού κεφα¬ 
λαίου της τηλεπικοινωνιακής επιχείρησης που οδηγεί σε 
άμεση ή έμμεση αλλαγή ελέγχου της διοίκησής της χωρίς 
προηγούμενη έγκριση της Ε.Ε.Τ.Τ.. Η έγκριση αυτή παρέ¬ 
χεται υπό τους όρους της προηγούμενης παραγράφου. 

Κάθε μεταβίβαση μετοχών με μία ή περισσότερες πρά¬ 
ξεις, προς ή από το ίδιο νομικό πρόσωπο, ίση ή μεγαλύτε¬ 
ρη από το δύο τοις εκατό (2%) του εταιρικού κεφαλαίου 
τηλεπικοινωνιακής επιχείρησης που είναι κάτοχος Ειδι¬ 
κής Άδειας γνωστοποιείται στην Ε.Ε.Τ.Τ. εντός δεκαπέντε 
(15) ημερών από την ως άνω μεταβίβαση. Με προεδρικό 
διάταγμα, που εκδίδεται ύστερα από πρόταση του Υ¬ 
πουργού Μεταφορών και Επικοινωνιών, ορίζονται ανώτα¬ 
τα ποσοστά συμμετοχής του ιδίου προσώπου σε περισ¬ 
σότερες ομοειδείς τηλεπικοινωνιακές επιχειρήσεις που 
λειτουργούν στην ίδια γεωγραφική αγορά. 

7. Η Ε.Ε.Τ.Τ. εκδίδει Κανονισμό, που δημοσιεύεται στην 
Εφημερίδατης Κυβερνήσεως, εντός μηνάς απάτη θέση σε 
ισχύ του παρόντος νόμου, με τον οποίο ρυθμίζονται η δια¬ 
δικασία και οι προϋποθέσεις έκδοσης, ανανέωσης, μεταβί¬ 
βασης, εκμίσθωσης, συνεκμετάλλευσης, τροποποίησης, 

αναστολής, παράτασης και ανάκλησης των Ειδικών Αδει¬ 
ών, οι όροι που πρέπει να περιέχονται σε αυτές, το περιε¬ 
χόμενο της αίτησης έκδοσηςτης Ειδικής Άδειας, τα της εκ- 
δόσεως προσωρινών αδειών για δοκιμές, τα τέλη για την 
κάλυψη αποκλειστικά των διοικητικών δαπανών του συ¬ 
στήματος αδειοδότησης, τα τέλη για τη χρήση Σπάνιων 
Πόρων, η διαδικασία επιβολής κυρώσεων και κάθε άλλη λε¬ 
πτομέρεια που αφορά την έκδοση των Ειδικών Αδειών και 
τις υποχρεώσεις των μετόχων και εταίρων τηλεπικοινωνια¬ 
κών επιχειρήσεων που είναι κάτοχοι Ειδικής Άδειας. 

8. Παράταση Ειδικής Άδειας νοείται μόνο σε σχέση με 
Άδειες για τις οποίες δεν υπάρχει περιορισμός του αριθ¬ 
μού τους. Σε κάθε περίπτωση, η δυνατότητα παράτασης 
μπορεί να συνεπάγεται και τροποποίησή της, σύμφωνα 
με την κείμενη νομοθεσία, και προϋποθέτει ότι δεν συνε¬ 
πάγεται περιορισμό του ανταγωνισμού. 

9. Ειδικές Άδειες που είναι σε ισχύ και των οποίων όροι 
αντίκεινται στις διατάξεις της κείμενης νομοθεσίας, τρο¬ 
ποποιούνται με απόφαση της Ε.Ε.Τ.Τ., που δημοσιεύεται 
στην Εφημερίδα της Κυβερνήσεως, ανεξαρτήτως του εί- 
δουςτης αρχικής πράξης χορήγησηςτης αρχικής Άδειας. 

10. Σπάνιοι Πόροι που δεν χρησιμοποιούνται εντός δύο 
(2) ετών από την ημερομηνία που πρόβλεπεται από τη 
σχετική Ειδική Άδεια, μπορούν να εκχωρηθούν εκ νέου α¬ 
πό την Ε.Ε.Τ.Τ. σύμφωνα με την κείμενη νομοθεσία. 

Άρθρο 7 

Αριθμοδότηση και ραδιοσυχνότητες ραδιοεπικοινωνιών 

1. Το Εθνικό Σχέδιο Αριθμοδότησης (Ε.Σ.Α.) ρυθμίζει τα 
θέματα της δομής και σύνθεσης των αριθμών και ονομά- 
τωνχώρου (άοπιαίη παπηοε) που χρησιμοποιούνται για τη¬ 
λεπικοινωνιακές δραστηριότητες, τα των κωδικών πρό¬ 
σβασης, σύντομων κωδικών για υπηρεσίες προς το κοινό, 
τον τρόπο αλλαγής του Ε.Σ.Α. και κάθε άλλο σχετικό ζή¬ 
τημα. Η Ε.Ε.Τ.Τ. εκδίδει το Ε.Σ.Α., που δημοσιεύεται στην 
Εφημερίδα της Κυβερνήσεως, εντός μηνός από τη θέση 
σε ισχύ του παρόντος νόμου και το οποίο πρέπει: 

α. Να διασφαλίζει την ικανοποίηση της μακροπρόθε¬ 
σμης ζήτησης αριθμών για τις τηλεπικοινωνιακές υπηρε¬ 
σίες, σύμφωνα με τις ανάγκες της αγοράς και των διαφο¬ 
ρετικών κατηγοριών Χρηστών. 

β. Να προάγει την πλέον αποτελεσματική χρήση των α- 
ριθμοδοτικών πόρων λαμβάνοντας υπόψη εγκαίρως τις 
απαιτήσεις που έχουν οι χρήστες σχετικά με τις υπηρε¬ 
σίες, σε συνάρτηση με τη διασφάλιση συνθηκών αποτε¬ 
λεσματικού ανταγωνισμού. 

γ. Να προβλέπει τη δυνατότητα διάθεσης αριθμών για 
νέες τηλεπικοινωνιακές υπηρεσίες, τη δυνατότητα Επιλο¬ 
γής Φορέα και, το αργότερο έως 1.1.2003, την εισαγωγή 
της διευκόλυνσης Φορητότητας των Αριθμών και Προεπι¬ 
λογής Φορέα. 

δ. Να περιλαμβάνει ρυθμίσεις για τα ονόματα χώρου 
(όοπιαίη Π3ΓΠΘ5) στο διαδίκτυο, με την κατάληξη «.ς)τ». 

2. Η Ε.Ε.Τ.Τ. φροντίζει για την ορθή και αποτελεσματική 
χρήση των εκχωρούμενων προθεμάτων και αριθμών και 
εκχωρεί αριθμούς ή ομάδες αριθμών στις ενδιαφερόμε- 
νες τηλεπικοινωνιακές επιχειρήσεις, ύστερα από σχετική 
αίτησή τους, σύμφωνα με τις προϋποθέσεις που περι¬ 
λαμβάνονται στις Άδειες. 

3. Η διαχείριση του φάσματος ραδιοσυχνοτήτων και ο έ¬ 
λεγχος των ραδιοεκπομπών πραγματοποιείται σύμφωνα 
με τις εθνικές ανάγκες, τις Οδηγίες της Ευρωπαϊκής Έ¬ 


νωσης, τις διεθνείς συμφωνίες και τις διατάξεις του Κα¬ 
ταστατικού Χάρτη, της Σύμβασης και του Κανονισμού Ρα¬ 
διοεπικοινωνιών της Διεθνούς Ένωσης Τηλεπικοινωνιών, 
λαμβανομένων υπόψη και των αποφάσεων της Ευρωπαϊ¬ 
κής Επιτροπής Ραδιοεπικοινωνιών (ΕΡΟ) της Ευρωπαϊ¬ 
κής Συνδιάσκεψης Ταχυδρομείων και Τηλεπικοινωνιών 
(ΟΕΡΤ). 

4. Με κοινές αποφάσεις του Υπουργού Μεταφορών και 
Επικοινωνιών και των κατά περίπτωση συναρμόδιων Υ¬ 
πουργών καθορίζονται τα μέτρα που λαμβάνονται για την 
προστασία των δημόσιων τηλεπικοινωνιακών δικτύων, 
των ειδικών εγκαταστάσεων, της δημόσιας υγείας, του 
περιβάλλοντος και της δημόσιας ασφάλειας από την έλ¬ 
λειψη ηλεκτρομαγνητικής συμβατότητας και από τη λει¬ 
τουργία εξοπλισμού και εγκαταστάσεων ραδιοεπικοινω¬ 
νιών και ηλεκτρικών και ηλεκτρονικών συσκευών. 

5. Με Κανονισμό ή Πράξεις που θα εκδοθούν από την 
Ε.Ε.Τ.Τ. ρυθμίζεται η διαδικασία, οι όροι, οι προϋποθέ¬ 
σεις και κάθε θέμα σχετικό προς την εκχώρηση μεμονω¬ 
μένων ραδιοσυχνοτήτων ή ζωνών ραδιοσυχνοτήτων για 
ραδιοεπικοινωνία, μετάδοση ή εκπομπή ενέργειας, προς 
τις τεχνικές προδιαγραφές των εγκαταστάσεων, προς 
την κατοχή και χρήση ραδιοεξοπλισμού, προς την προ¬ 
στασία των ραδιοεπικοινωνιών από παρεμβολές, προς τη 
διαδικασία και τα κριτήρια έκδοσης, τροποποίησης, ανα¬ 
στολής και ανάκλησης της άδειας λειτουργίας πειραματι¬ 
κών σταθμών ραδιοεπικοινωνιών, προς τα τέλη αδειοδό- 
τησης και λειτουργίας των ραδιοσταθμών και ραδιοδι- 
κτύων. 

6. Σε περίπτωση ραδιοσυχνοτήτων η χρήση των οποίων 
δεν αποτελεί αντικείμενο του παρόντος νόμου, τα αρμό¬ 
δια για τη χρήση των συγκεκριμένων συχνοτήτων κρατικά 
όργανα, συμπεριλαμβανομένων τυχόν ανεξάρτητων διοι¬ 
κητικών αρχών, θα παρέχουν στην Ε.Ε.Τ.Τ. κάθε πληρο¬ 
φορία η οποία είναι αναγκαία για την άσκηση των αρμο¬ 
διοτήτων τις οποίες η Ε.Ε.Τ.Τ. έχει σύμφωνα με τον παρό¬ 
ντα νόμο και όπου είναι δυνατόν θα συνδράμουν το έργο 
της Ε.Ε.Τ.Τ. στο προσήκον μέτρο. 

7. Στην έκταση που αυτό είναι εύλογο και αναγκαίο για 
την εξυπηρέτηση των αρχώντου άρθρου 1 τουπαρόντος, 
η Ε.Ε.Τ.Τ. δύναται να προβαίνει σε αναδασμό των συχνο¬ 
τήτων οι οποίες έχουν εκχωρηθεί. Για το σκοπό αυτόν η 
Ε.Ε.Τ.Τ. μπορεί να τροποποιεί τις σχετικές Άδειες παρέ¬ 
χοντας άλλες συχνότητες στο φάσμα και αποζημιώνο¬ 
ντας τον κάτοχο της Άδειας για τυχόν ζημία που θα υπο- 
στεί από την τροποποίηση αυτήν. Εκ του αναδασμού αυ¬ 
τού δεν μπορεί να προκύπτει σαν αποτέλεσμα η 
ανάκληση της'Αδειαςή οπεριορισμόςτου ανταγωνισμού. 

ΚΕΦΑΑΑΙΟ Δ' 

ΔΙΚΑΙΩΜΑΤΑ ΚΑΙ ΥΠΟΧΡΕΩΣΕΙΣ 
Άρθρο 8 

Τηλεπικοινωνιακοί Οργανισμοί 

1. Υπό την επιφύλαξη ύπαρξης επαρκούς ανταγωνι¬ 
σμού στη σχετική αγορά, οι Τηλεπικοινωνιακοί Οργανι¬ 
σμοί οφείλουν να διασφαλίζουν Παροχή Ανοικτού Δικτύ¬ 
ου, ανεξαρτήτως της χρησιμοποιούμενης υποδομής, αντί 
ευλόγου τιμήματος και εφαρμόζοντας τις αρχές της αντι¬ 
κειμενικότητας, της διαφάνειας, της αποφυγής διακρίσε¬ 
ων, της ισότητας στην πρόσβαση και προσφέροντας την 
ίδια ποιότητα υπηρεσίας με αυτήν που προσφέρουν οι ί¬ 
διοι, οι θυγατρικές τους επιχειρήσεις ή οι εταίροι τους 

στην αγορά. Σε κάθε περίπτωση, περιορισμοί στην Παρο¬ 
χή Ανοικτού Δικτύου επιτρέπονται μόνο στην περίπτωση 
που συντρέχουν Ουσιώδεις Απαιτήσεις κατά την έννοια 
του άρθρου 2. Δεν επιτρέπεται η θέσπιση προϋποθέσεων 
πρόσβασης ως προς το χρησιμοποιούμενο Τερματικό Ε¬ 
ξοπλισμό, εφόσον ο εξοπλισμός αυτός πληροί τα θεσπι¬ 
σμένα Πρότυπα και προδιαγραφές σε Κοινοτικό επίπεδο 
ή ελλείψει αυτών, διαδοχικά κατά την ακόλουθη σειρά, τα 
Πρότυπα ή/και τις προδιαγραφές που θεσπίζονται από 
Ευρωπαϊκούς Οργανισμούς Τυποποίησης [όπως το Ευ¬ 
ρωπαϊκό Ινστιτούτο Τυποποίησης στον τομέα των τηλεπι¬ 
κοινωνιών (ΕΤ3Ι), η Ευρωπαϊκή Επιτροπή Τυποποίησης 
(ΟΕΝ), η Ευρωπαϊκή Επιτροπή Ηλεκτροτεχνικής Τυπο¬ 
ποίησης (ΟΕΝΕΕΕΟ)], τα διεθνή Πρότυπαήτις συστάσεις 
της Διεθνούς Ένωσης Τηλεπικοινωνιών ή το Διεθνή Ορ¬ 
γανισμό Τυποποίησης ή τα εθνικά Πρότυπα ή/και προδια¬ 
γραφές. 

2. Μεαποφάσειςτης Ε.Ε.Τ.Τ. ορίζονται: α) οιΤηλεπικοι- 
νωνιακοί Οργανισμοί που υποχρεούνται να παρέχουν το 
ελάχιστο σύνολο των Μισθωμένων Γραμμών του Παραρ¬ 
τήματος III του άρθρου 6 του π.δ. 40/1996 (ΦΕΚ27 Α'), ό¬ 
πως αντικαταστάθηκε με το άρθρο 13 του π.δ. 156/1999, 
(ΦΕΚ153 Α'), β) οι διαδικασίες παραγγελίας και χρέωσης 
Μισθωμένων Γ ραμμών, γ) οι αρχές τιμολόγησης των Μι¬ 
σθωμένων Γ ραμμών που (για τους Οργανισμούς με Ση¬ 
μαντική Θέση στην Αγορά) πρέπει να είναι διαφανείς και 
προσανατολισμένες προς το κόστος, δ) ενδεχόμενοι πε¬ 
ριορισμοί στην παροχή και χρήση των Μισθωμένων Γ ραμ¬ 
μών σύμφωνα με την ανωτέρω παράγραφο 1, ε) κάθε άλ¬ 
λο θέμα που αφορά τους όρους παροχής Μισθωμένων 
Γ ραμμών. 

3. Τηλεπικοινωνιακοί Οργανισμοί που παρέχουν: α) 
σταθερά ή/και κινητά Δημόσια Τηλεπικοινωνιακά Δίκτυα 
μεταγωγής ή/και Δημόσιες Τηλεπικοινωνιακές Υπηρε¬ 
σίες, β) Μισθωμένες Γραμμές στις εγκαταστάσεις των 
Χρηστών και γ) άλλες Τηλεπικοινωνιακές Υπηρεσίες που 
ενδεχομένως ορίσει η Ε.Ε.Τ.Τ. με ειδική απόφασή της, ο¬ 
φείλουν να προσφέρουν Διασύνδεση είτε μεταξύ τους εί¬ 
τε με αλλοδαπούς Τηλεπικοινωνιακούς Οργανισμούς, κα¬ 
τά τις διατάξεις της κείμενης νομοθεσίας. Όλες οι συμ¬ 
φωνίες Διασύνδεσης μεταξύ των Τηλεπικοινωνιακών 
Οργανισμών, καθώς και κάθε άρνηση παροχής Διασύν¬ 
δεσης από Τηλεπικοινωνιακό Οργανισμό κοινοποιούνται 
στην Ε.Ε.Τ.Τ., η οποία διατηρείτο δικαίωμα να ζητήσειτην 
τροποποίηση ή τον περιορισμό τους, κατά τις ισχύουσες 
νομοθετικές διατάξεις. Το ελάχιστο περιεχόμενο της 
προσφερόμενης Διασύνδεσης, καθώς και κάθε άλλο ειδι¬ 
κότερο θέμα εφαρμογής της παρούσας παραγράφου, 
συμπεριλαμβανομένων και των αρχών τιμολόγησης της 
Διασύνδεσης, που (για τους Οργανισμούς με Σημαντική 
Θέση στην Αγορά) πρέπει να είναι διαφανείς και προσα¬ 
νατολισμένες προς το κόστος, ορίζεται με απόφαση της 
Ε.Ε.Τ.Τ.. Επίσης, Τηλεπικοινωνιακοί Οργανισμοί που πα¬ 
ρέχουν κινητά Δημόσια Τηλεπικοινωνιακά Δίκτυα οφεί¬ 
λουν, μετά από σχετική απόφαση της Ε.Ε.Τ.Τ. και το αρ¬ 
γότερο εντός ενός (1) έτους από τη θέση σε ισχύ του πα¬ 
ρόντος νόμου, να συνάψουν μεταξύ τους συμφωνίες 
εθνικής Περιαγωγής. 

4. Κάθε Τηλεπικοινωνιακός Οργανισμός που επιθυμεί 
να ασκήσει δραστηριότητες για τις οποίες έχει εκδοθεί 
Ειδική Άδεια δύναται να ζητήσει την πρόσβαση ή/και διέ¬ 
λευση των δικτύωντου και λοιπών υποδομών σε δημόσια 
πράγματα και κοινόχρηστους χώρους ή διαμέσου αυτών, 


εφόσον δεν καθίσταται εφικτή η παροχή των συγκεκριμέ¬ 
νων τηλεπικοινωνιακών δραστηριοτήτων με άλλο, λιγότε¬ 
ρο επαχθή, τρόπο. Στην περίπτωση αυτήν, ο αρμόδιος 
φορέας υποχρεούται να απαντήσει εντός δώδεκα (12) ε¬ 
βδομάδων από την παραλαβή της σχετικής πλήρους αί¬ 
τησης από τον ενδιαφερόμενο. Αν παρέλθει άπρακτη η 
προθεσμία αυτή, η άδεια πρόσβασης ή / και διέλευσης θα 
τεκμαίρεται ότι χορηγήθηκε αυτοδίκαια. Οι αρμόδιοι φο¬ 
ρείς δεν δύνανται να αρνούνται τη χορήγηση της σχετι¬ 
κής άδειας πρόσβασης ή διέλευσης, δύνανται όμως να 
θέσουν προϋποθέσεις, οι οποίες όμως δεν θα αναιρούν 
ουσιωδώς τη χρησιμότητα της άδειας, εκτός εάν συντρέ¬ 
χει σπουδαίος λόγος, ενδεχόμενη δε άρνηση θα πρέπει 
να αιτιολογείται ειδικά, και μόνο για λόγους προστασίας 
του περιβάλλοντος, της δημόσιας υγείας και των αρχαιο¬ 
λογικών τόπων. Οι Τηλεπικοινωνιακοί Οργανισμοί της πα¬ 
ρούσας παραγράφου δικαιούνται, κατά τις διατάξεις του 
Αστικού Κώδικα και έναντι εύλογης αποζημίωσης, τη σύ¬ 
σταση προσωπικής δουλείας σε βάρος ακινήτων ιδιωτών, 
όταν αυτό είναι απαραίτητο γιατηντοποθέτηση ή /και διέ¬ 
λευση ή/και συντήρηση και επισκευή των δικτύων και ε- 
γκαταστάσεών τους, υπό την προϋπόθεση της εφαρμο¬ 
γής των διατάξεων της κείμενης νομοθεσίας για την α¬ 
σφαλή εγκατάσταση δικτύων και λοιπών υποδομών. Οι 
διατάξεις των άρθρων 1003 επ. του Αστικού Κώδικα ε¬ 
φαρμόζονται για την περίπτωση διευκόλυνσης της κατα¬ 
σκευής, εγκατάστασης ή επισκευής των δικτύων, των έρ¬ 
γων υποδομής κ.λπ. των Τηλεπικοινωνιακών Οργανισμών 
της παραγράφου αυτής. 

5. Κάθε Τηλεπικοινωνιακός Οργανισμός δικαιούται να 
παράσχει Καθολική Υπηρεσία. Η Ε.Ε.Τ.Τ. με βάση τα κρι¬ 
τήρια της εθνικής και κοινοτικής νομοθεσίας καταρτίζει 
και δημοσιεύει στην Εφημερίδα της Κυβερνήσεωςτον κα¬ 
τάλογο των οργανισμών που υποχρεούνται να παρά¬ 
σχουν Καθολική Υπηρεσία, το ελάχιστο σύνολο υπηρε¬ 
σιών και τα τεχνικά χαρακτηριστικά που περιλαμβάνει η 
Καθολική Υπηρεσία, τις αρχές κοστολόγησης που οφεί¬ 
λουν να ακολουθούν οι οργανισμοί για την παροχή Καθο¬ 
λικής Υπηρεσίας, καθώς και κάθε άλλο θέμα που άπτεται 
της εφαρμογής της Καθολικής Υπηρεσίας. Η παροχή της 
Καθολικής Υπηρεσίας θα αποβλέπει αφ' ενός στην εν γέ- 
νει τηλεπικοινωνιακή εξυπηρέτηση όλων των περιοχών 
της χώρας σε προσιτή τιμή και με ικανοποιητική ποιότητα 
και αφ’ ετέρου στην ανάπτυξη της Κοινωνίας της Πληρο¬ 
φορίας. ΟιΤηλεπικοινωνιακοίΟργανισμοίπου υποχρεού- 
νται να παρέχουν Καθολική Υπηρεσία, εφόσον αποδει- 
κνύουν ότι η παροχή αυτή αποτελεί υπερβολική επιβά¬ 
ρυνσή τους, δικαιούνται να ζητήσουν από την Ε.Ε.Τ.Τ. τον 
επιμερισμό του καθαρού κόστους της παροχής με άλ¬ 
λους Τηλεπικοινωνιακούς Οργανισμούς που εκμεταλλεύ¬ 
ονται Δημόσια Τηλεπικοινωνιακά Δίκτυα ή/και Δημόσιες 
Τηλεπικοινωνιακές Υπηρεσίες που προσφέρουν ομοει- 
δείς παροχές με εκείνες που αποτελούν περιεχόμενο της 
Καθολικής Υπηρεσίας. 

6. Η Ε.Ε.Τ.Τ. συντάσσει τον κατάλογο των Οργανισμών 
με Σημαντική Θέση στην Αγορά, με βάση τις επιταγέςτου 
κοινοτικού και εθνικού δικαίου, και ορίζει τις ειδικές υπο- 
χρεώσειςτων Οργανισμών αυτών σχετικά με τις διατάξεις 
του παρόντος άρθρου και ενδεχομένως με την κοστολό¬ 
γηση της Φωνητικής Τηλεφωνίας. Ο ορισμός των ειδικών 
αυτών υποχρεώσεων μπορεί να γίνεται είτε με την έκδο¬ 
ση ειδικής προς τούτο απόφασηςτης Ε.Ε.Τ.Τ., που δήμο- 

σιεύεται στην Εφημερίδα της Κυβερνήσεως, είτε με την 
Ειδική Άδεια των Οργανισμών αυτών, κατά τις διατάξεις 
του άρθρου 6 του παρόντος. Στις ειδικές υποχρεώσεις 
των Οργανισμών της παρούσας παραγράφου περιλαμ¬ 
βάνεται και η υποχρέωση πλήρως Αποδεσμευμένης Πρό¬ 
σβασης στον Τοπικό Βρόχο τους σε επιχειρήσεις που 
πρωτοεισέρχονται στο συγκεκριμένο αντικείμενο, με 
τους ίδιους όρους και ποιότητα χωρίς διακρίσεις και στις 
ίδιες προθεσμίες με τις οποίες προσφέρουν την παροχή 
αυτή στις συνδεδεμένες με αυτούς επιχειρήσεις τους και 
με τίμημα που ανταποκρίνεται στο πραγματικό κόστος. Η 
ως άνω υποχρέωση των Οργανισμών της παρούσας πα¬ 
ραγράφου για την πλήρως Αποδεσμευμένη Πρόσβαση 
στον Τοπικό Βρόχο, λήγει μετά παρέλευση τετραετίας α¬ 
πό τη διάθεση προς χρήση αυτού, εκτός εάν από την εξέ¬ 
λιξη της τεχνολογίας και την ανάπτυξη του ανταγωνισμού 
δικαιολογείται νωρίτερα η λήξη της υποχρέωσης. 

7. Ένας Τηλεπικοινωνιακός Οργανισμός χαρακτηρίζε¬ 
ται ως Οργανισμός με Σημαντική Θέση στην Αγορά όταν 
κατέχει μερίδιο ίσο ή μεγαλύτερο του 25% στη γεωγρα¬ 
φική αγορά που δραστηριοποιείται και στο τηλεπικοινω¬ 
νιακό αντικείμενο συγκεκριμένης υπηρεσίας. Η Ε.Ε.Τ.Τ. 
μπορεί να ορίσει, με ειδικά αιτιολογημένη απόφασή της, 
και κατά τους ορισμούς του κοινοτικού και εθνικού δικαί¬ 
ου, ότι ένας οργανισμός που κατέχει μερίδιο σε συγκε¬ 
κριμένη αγορά μικρότερο ή μεγαλύτερο του 25% αποτε¬ 
λεί ή δεν αποτελεί αντίστοιχα Οργανισμό με Σημαντική 
Θέση στην Αγορά. 

8. Τηλεπικοινωνιακός Οργανισμός που κατέχει δεσπό¬ 
ζουσα θέση στην παροχή Δημόσιων Τηλεπικοινωνιακών Δι¬ 
κτύων και υπηρεσιών Φωνητικής Τηλεφωνίας εντός της Ελ¬ 
ληνικής επικράτειας, δεν δικαιούται να χρησιμοποιεί το ίδιο 
νομικό πρόσωπο για την εκμετάλλευση δικτύων καλωδια¬ 
κής τηλεόρασης με αυτό που χρησιμοποιεί για την εκμε¬ 
τάλλευση του Δημόσιου Τηλεπικοινωνιακού Δικτύου του. 

Άρθρο 9 
Χρήστες 

1. Ανεξάρτητα από τα δικαιώματα που αποκτούν οι χρή¬ 
στες μέσω των ειδικών συμβάσεων παροχής τηλεπικοι¬ 
νωνιακών δραστηριοτήτων με τους εκάστοτε Τηλεπικοι¬ 
νωνιακούς Οργανισμούς, κάθε Χρήστης, αδιακρίτως, έ¬ 
χει τα εξής δικαιώματα: 

α. το δικαίωμα σύνδεσης με τα νομίμως λειτουργούντα 
Δημόσια Τηλεπικοινωνιακά Δίκτυα μέσα σε εύλογο χρονι¬ 
κό διάστημα από την υποβολή της σχετικής αίτησης, που 
δεν μπορεί να υπερβαίνει τις δύο (2) εβδομάδες, 
β. το δικαίωμα ακώλυτης και ποιοτικής χρήσης των νο¬ 
μίμως παρεχόμενων Τηλεπικοινωνιακών Υπηρεσιών, 
γ. το δικαίωμα σύνδεσης σε Τερματικό Σημείο του στα¬ 
θερού Δημόσιου Τηλεπικοινωνιακού Δικτύου και χρήσης 
Τερματικού Εξοπλισμού ελεύθερης επιλογής του Χρή¬ 
στη, εφόσον είναι κατάλληλος για την παρεχόμενη σύν¬ 
δεση, κατά τις διατάξεις του άρθρου 10 του παρόντος, 
δ. το δικαίωμα να λαμβάνουν αναλυτικούς λογαρια¬ 
σμούς χρέωσης με το αντίτιμο των παρεχόμενων Τηλεπι¬ 
κοινωνιακών Υπηρεσιών με επαρκείς λεπτομέρειες, ώστε 
να καθίσταται δυνατή η επαλήθευση και ο έλεγχοςτωντε- 
λώντα οποία συνεπάγεται η χρήση του Δημόσιου Τηλεπι¬ 
κοινωνιακού Δικτύου και των Δημόσιων Τηλεπικοινωνια¬ 
κών Υπηρεσιών, 


ε. το δικαίωμα να διατηρεί εμπιστευτικό και απόρρητο 
το χαρακτήρα των επικοινωνιών του, 

στ. υπό την επιφύλαξη ομάδων Χρηστών με ειδικές κοι¬ 
νωνικές ανάγκες, το δικαίωμα ίσης μεταχείρισης από τις 
τηλεπικοινωνιακές επιχειρήσεις σε θέματα τιμολόγησης, 

ζ. να ζητά από τις τηλεπικοινωνιακές επιχειρήσεις τη 
χρήση της ελληνικής γλώσσας για οποιαδήποτε παρεχό¬ 
μενη υπηρεσία. 

Οι Τηλεπικοινωνιακοί Οργανισμοί οφείλουν να λαμβά¬ 
νουν τα κατάλληλα μέτρα για τη διασφάλιση των ανωτέ¬ 
ρω δικαιωμάτων, συμπεριλαμβανομένης και της υποχρέ¬ 
ωσής τους να γνωστοποιούν δημοσίως τα τεχνικά χαρα- 
κτηριστικάτωνδικτύωντους καιτα τιμολόγιά τους, καθώς 
και τις συνθήκες παροχής και χρήσης των παρεχόμενων 
υπηρεσιών και δικτύων. 

2. Η εκ μέρους της τηλεπικοινωνιακής επιχείρησης μο¬ 
νομερής προσωρινή διακοπή της παροχής τηλεπικοινω¬ 
νιακής υπηρεσίας προς το Χρήστη λόγω ληξιπρόθεσμης 
και απαιτητής οφειλής του τελευταίου προς την τηλεπι¬ 
κοινωνιακή επιχείρηση επιτρέπεται μόνο μετά την πάρο¬ 
δο δεκαπέντε (15) ημερών από την κοινοποίηση προς αυ¬ 
τόν σχετικής έγγραφης ειδοποίησης. Η διακοπή αυτή, ε¬ 
φόσον είναι τεχνικώς εφικτό, περιορίζεται στη 
συγκεκριμένη υπηρεσία. Κατά την περίοδο προσωρινής 
διακοπής θα πρέπει να επιτρέπεται η πραγματοποίηση 
κλήσεων που δεν συνεπάγονται χρέωση για τον εν λόγω 
Χρήστη. 

3. Η εκ μέρους της τηλεπικοινωνιακής επιχείρησης μο¬ 
νομερής οριστική διακοπή της παροχής τηλεπικοινωνια¬ 
κής υπηρεσίας προς το Χρήστη λόγω ληξιπρόθεσμης και 
απαιτητής οφειλής του τελευταίου προς την τηλεπικοι¬ 
νωνιακή επιχείρηση επιτρέπεται μόνο μετά την πάροδο ε¬ 
ξήντα (60) ημερών από την προσωρινή διακοπή της πα¬ 
ροχής της εν λόγω τηλεπικοινωνιακής υπηρεσίας για τον 
ίδιο λόγο και έπειτα από την κοινοποίηση προς αυτόν σχε¬ 
τικής έγγραφης ειδοποίησης. Κατ’ εξαίρεση επιτρέπεται 
η οριστική διακοπή και αποσύνδεση του Χρήστη από το 
Τηλεπικοινωνιακό Δίκτυο χωρίς προηγούμενη ειδοποίη¬ 
ση στις περιπτώσεις απάτης και επανειλημμένης εκπρό¬ 
θεσμης εξόφλησης ή μη εξόφλησης λογαριασμών. 

4. Κάθε Χρήστης δικαιούται να ζητήσει από τις τηλεπι¬ 
κοινωνιακές επιχειρήσεις άμεση και πλήρη αποκατάστα¬ 
ση οποιοσδήποτε θετικής ή αποθετικής ζημίας ή ηθικής 
βλάβης που υπέστη λόγω ελλιπούς ή ελαττωματικής κα¬ 
τασκευής, εγκατάστασης, συντήρησης ή λειτουργίας 
των δικτύων, υπηρεσιών ή τηλεπικοινωνιακού Τερματικού 
Εξοπλισμού. Η αδικαιολόγητη διακοπή υπηρεσίας προς 
τους χρήστες γεννά επίσης δικαίωμα αποζημίωσής τους. 

5. Υπό την επιφύλαξη των διατάξεων της κείμενης νο¬ 
μοθεσίας για την προστασία των προσωπικών δεδομέ¬ 
νων, οι τηλεπικοινωνιακές επιχειρήσεις που παρέχουν υ¬ 
πηρεσίες Φωνητικής Τηλεφωνίας ή Κινητής και Προσωπι¬ 
κής Επικοινωνίας οφείλουν να εκδίδουν σε έντυπη ή/και 
ηλεκτρονική μορφή ονομαστικούς τηλεφωνικούς κατα¬ 
λόγους των συνδρομητώνπου δεν έχουν δηλώσει ρητά α¬ 
ντίρρηση στην καταχώρησή τους στους ως άνω καταλό¬ 
γους. Σε όλους τους Χρήστες, συμπεριλαμβανομένων 
των Χρηστών κοινοχρήστων τηλεφώνων, διατίθεται μία 
τουλάχιστον υπηρεσία πληροφοριών τηλεφωνικού κατα¬ 
λόγου, η οποία καλύπτει όλους τους καταχωρημένους 
συνδρομητικούς αριθμούς Φωνητικής Τηλεφωνίας ή Κι¬ 
νητής και Προσωπικής Επικοινωνίας. 

Άρθρο 10 

Τερματικός Εξοπλισμός 

1. Μέχρι τη δημοσίευση προεδρικού διατάγματος ε¬ 
ναρμόνισης της Οδηγίας 99/5/ΕΚ, κάθε συσκευή η οποία 
εμπίπτει στο πεδίο εφαρμογής της Οδηγίας 99/5/ΕΚ μπο¬ 
ρεί να τίθεται σε κυκλοφορία και χρήση σύμφωνα με τα 
προβλεπόμενα στην ως άνω Οδηγία. 

2. Η σύνδεση και χρήση ραδιοεξοπλισμού ή/και τηλεπι¬ 
κοινωνιακού Τερματικού Εξοπλισμού σε Δημόσιο Τηλεπι¬ 
κοινωνιακό Δίκτυο είναι ελεύθερη υπό τις προϋποθέσεις 
της παραπάνω παραγράφου. 

ΚΕΦΑΛΑΙΟ Ε' 

ΚΥΡΩΣΕΙΣ 
Άρθρο 11 
Ποινικές Κυρώσεις 

1. Η κατά παράβαση των άρθρων 5 και 6 του παρόντος 
άσκηση τηλεπικοινωνιακών δραστηριοτήτων τιμωρείται 
με φυλάκιση τουλάχιστον δώδεκα (12) μηνών και με χρη¬ 
ματική ποινή ύψους από πέντε εκατομμύρια (5.000.000) 
έως πεντακόσια εκατομμύρια (500.000.000) δραχμές. 

2. Όποιος παραβαίνει με οποιονδήποτε τρόπο τις υπο¬ 
χρεώσεις εχεμύθειας, σεβασμού της ιδιωτικής ζωής και 
τήρησηςτου απορρήτου των κάθε είδους δεδομένων που 
μεταβιβάζονται ή μετάγονται μέσω των τηλεπικοινωνια¬ 
κών συστημάτων που χρησιμοποιεί ή διαθέτει, τιμωρείται 
με ποινή φυλάκισης τουλάχιστον δύο (2) ετών και χρημα¬ 
τική ποινή πέντε εκατομμυρίων (5.000.000) έως είκοσι ε¬ 
κατομμυρίων (20.000.000) δραχμών, εφόσον δεν προβλέ- 
πονται βαρύτερες ποινές από άλλες ισχύουσες διατά¬ 
ξεις. Σε περίπτωση που ο παραβάτης της παρούσας 
διάταξης ανήκει στο προσωπικό τηλεπικοινωνιακής επι¬ 
χείρησης, η επιβαλλόμενη ποινή φυλάκισης είναι τουλά¬ 
χιστον τριών (3) ετών και η χρηματική ποινή τουλάχιστον 
δέκα εκατομμύρια (10.000.000) δραχμές. 

3. Ο τεχνικός εξοπλισμός και τα μέσα που χρησιμοποιή¬ 
θηκαν για την τέλεση των παραπάνω αξιόποινων πράξεων 
δημεύονται. 

4. Σε περιπτώσεις πολλαπλών ή καθ’ υποτροπή παραβά¬ 
σεων προβλεπόμενων στον παρόντα νόμο, όπως εκάστοτε 
ισχύει, ή στον Ποινικό Κώδικα, σε σχέση με τα ανωτέρω α¬ 
δικήματα, επιβάλλονται αθροιστικά οι βαρύτερες ποινές. 

Άρθρο 12 

Διοικητικές Κυρώσεις 

1. Σε περίπτωση παραβάσεωςτης κείμενης νομοθεσίας 
στον τομέα των τηλεπικοινωνιών ή μη πλήρωσης υποχρέ¬ 
ωσης ή παραβάσεως όρων Αδειών, η Ε.Ε.Τ.Τ. δύναται, με 
ειδικά αιτιολογημένη απόφασή της και ύστερα από προη¬ 
γούμενη ακρόαση των ενδιαφερομένων, να επιβάλλει μία 
ή περισσότερες από τις παρακάτω κυρώσεις: 

α. σύσταση για συμμόρφωση σε συγκεκριμένη διάταξη 
της νομοθεσίας με προειδοποίηση επιβολής λοιπών κυ¬ 
ρώσεων, 

β. πρόστιμο από πέντε εκατομμύρια (5.000.000) έως πε¬ 
ντακόσια εκατομμύρια (500.000.000) δραχμές, που ει- 
σπράττεται κατά τις διατάξεις του νόμου για την είσπρα¬ 
ξη των δημοσίων εσόδων (Κ.Ε.Δ.Ε.), 

γ. προσωρινή αναστολή μέχρι τρεις (3) μήνες της λει¬ 
τουργίας τηλεπικοινωνιακής επιχείρησης, 

δ. τροποποίηση ή ανάκληση της Άδειας. 


2. Σε περίπτωση παραβίασης των κανόνωντου ανταγω¬ 
νισμού, η Ε.Ε.Τ.Τ. δικαιούται, με ειδικά αιτιολογημένη α¬ 
πόφασή της και ύστερα από προηγούμενη ακρόαση των 
ενδιαφερομένων, να επιβάλλει τις προβλεπόμενες από το 
Ν. 703/1977, όπως εκάστοτε ισχύει, κυρώσεις. 

3. Η επιλογή του είδους και η επιμέτρηση των διοικητι¬ 
κών κυρώσεων του άρθρου αυτού γίνεται ανάλογα με τη 
βαρύτητα της παράβασης, το είδος της Άδειας που κατέ¬ 
χει ο παραβάτης, την έκταση της δραστηριότητάς του και 
τηντυχόν υποτροπή του. 

ΚΕΦΑΛΑΙΟ ΣΤ 

ΤΕΛΙΚΕΣ ΚΑΙ ΜΕΤΑΒΑΤΙΚΕΣ ΔΙΑΤΑΞΕΙΣ - 
ΡΥΘΜΙΣΕΙΣ ΘΕΜΑΤΩΝ ΕΛ.ΤΑ. 

Άρθρο 13 

Τελικές και μεταβατικές διατάξεις 

1. Η κατ’ αποκλειστικότητα εγκατάσταση, λειτουργία 
και εκμετάλλευση του σταθερού Δημόσιου Τηλεπικοινω¬ 
νιακού Δικτύου και η παροχή Φωνητικής Τηλεφωνίας από 
τον Οργανισμό Τηλεπικοινωνιών Ελλάδος (ΟΤΕ Α.Ε.) λή¬ 
γει την31.12.2000. 

2. Ο ΟΤΕ Α.Ε. είναι υπόχρεος για την παροχή της Καθο¬ 
λικής Υπηρεσίας και των ελάχιστων Μισθωμένων Γραμ¬ 
μών, κατά τις διατάξεις της κείμενης νομοθεσίας, έως 
31.12.2001. Ειδικά για τον ΟΤΕ και για το χρονικό διάστη¬ 
μα έως 31.12.2001, ως Καθολική Υπηρεσία καθορίζεται: η 
πρόσβαση στο σταθερό δημόσιο τηλεφωνικό δίκτυο (Φω¬ 
νητική Τηλεφωνία για εθνικές και διεθνείς κλήσεις, επι¬ 
κοινωνίες τηλεομοιοτυπίας ομάδας III, σύμφωνα με τις 
Συστάσεις της Διεθνούς Ένωσης Τηλεπικοινωνιών - Το¬ 
μέας Ραδιοεπικοινωνιών (ΙΤΕΙ-Τ) στη «σειρά Τ», μετάδοση 
δεδομένων φωνητικής ζώνης μέσω διαποδιαμορφωτών - 
πιοάθΐη με ταχύτητα τουλάχιστον 9600 δυαδικών ψηφίων 
ανά δευτερόλεπτο (όϋε ρθΓδθοοηά-όρε), σύμφωνα με τις 
Συστάσεις της ΙΤΙΙ-Τ στη «σειρά V»), υπηρεσίες τηλεφω¬ 
νητή, υπηρεσία πληροφοριών τηλεφωνικού καταλόγου, 
κατάλογοι συνδρομητών σε έντυπη ή / και ηλεκτρονική 
μορφή, Κοινόχρηστα Τηλέφωνα, δωρεάν πρόσβαση σε υ¬ 
πηρεσίες εκτάκτου ανάγκης «112». 

3. Πράξεις συγκρότησης της Ε.Ε.Τ.Τ., με βάση τις δια¬ 
τάξεις του Ν. 2246/1994, όπως ισχύει, παραμένουν ισχυ¬ 
ρές μέχρι τη λήξη της θητείας των μελών της. Ο Πρόε¬ 
δρος, οι Αντιπρόεδροι και τα Μέλη της Ε.Ε.Τ.Τ. διανύουν 
τη θητεία για την οποία διορίστηκαν. 

4. Διαδικασίες χορήγησης Ειδικών Αδειών που ευρίσκο- 
νται σε εξέλιξη, συνεχίζονται από την Ε.Ε.Τ.Τ. από τη θέ¬ 
ση σε ισχύ του παρόντος νόμου. 

5. Με προεδρικό διάταγμα, που θα εκδοθεί με πρόταση 
του Υπουργού Μεταφορών και Επικοινωνιών, ρυθμίζεται 
κάθε θέμα σχετικό με τη μονοαπευθυντική διαδικασία και 
ιδιαίτερα ο τρόπος έκδοσης μέσω της Ε.Ε.Τ.Τ. όλων των 
αδειών ή εγκρίσεων άλλων φορέων του ευρύτερου δημό¬ 
σιου τομέα που απαιτούνται για την άσκηση της συγκε¬ 
κριμένης δραστηριότητας της ενδιαφερόμενης τηλεπι¬ 
κοινωνιακής επιχείρησης, οι ευθύνες των αρμόδιων ορ¬ 
γάνων στην περίπτωση της αδικαιολόγητης 
καθυστέρησης, η άσκηση των αρμοδιοτήτων σε περίπτω¬ 
ση αλληλοεπικάλυψης και κάθε άλλη σχετική λεπτομέ¬ 
ρεια. 

6. Με κοινή απόφαση των Υπουργών Μεταφορών και Ε¬ 
πικοινωνιών και Ανάπτυξης μπορεί να καθοριστεί η νομική 

μορφή, το ελάχιστο κεφάλαιο και η ελάχιστη υποχρεωτι¬ 
κή στελέχωση των τηλεπικοινωνιακών επιχειρήσεων, α- 
ναλόγωςτου αντικειμένου και του ύψους των δραστηριο¬ 
τήτων τους. 

7. Με προεδρικό διάταγμα, που θα εκδοθεί με πρόταση 
των Υπουργών Εσωτερικών, Δημόσιας Διοίκησης και Α¬ 
ποκέντρωσης, Οικονομικών και Μεταφορών και Επικοι¬ 
νωνιών, ρυθμίζεται η διάρθρωση της Γενικής Γραμματεί- 
ας Επικοινωνιών και καθορίζεται η κατανομή θέσεων κα¬ 
τά κατηγορία και κλάδο. 

8. Στην Ε.Ε.Τ.Τ. καταβάλλονται και περιέρχονται απευ¬ 
θείας ως έσοδο τα πάγια τέλη χορήγησης Ειδικών ή Γ ενι¬ 
κών Αδειών, τα ανταποδοτικά τέλη, τα τέλη χρήσης αριθ¬ 
μών και φάσματος. Στην Ε.Ε.Τ.Τ. αποδίδεται και περιέρ¬ 
χεται επίσης κάθε άλλο ποσό το οποίο εισπράττεται από 
οποιαδήποτε διοικητική ή δικαστική αρχή ή άλλον τρίτο 
ως χρηματική ποινή, δικαστικό πρόστιμο ή προϊόν δήμευ¬ 
σης σε σχέση με την άσκηση των τηλεπικοινωνιακών δρα¬ 
στηριοτήτων, σύμφωνα με τις διατάξειςτου Κεφαλαίου Ε' 
του παρόντος νόμου. Τα ως άνω τέλη εισπράττονται στο 
όνομα και για λογαριασμό της Ε.Ε.Τ.Τ. και κατατίθενται 
σε ειδικό λογαριασμό αυτής. Τα ποσά που καταβάλλονται 
για τη χορήγηση Ειδικών Αδειών (είτε βάσει προκαθορι¬ 
σμένου τιμήματος είτε βάσει διαγωνιστικής διαδικασίας) 
περιέρχονται απευθείας στον Κρατικό Προϋπολογισμό. 
Εξαιρείται από την παραπάνω διαδικασία και κατατίθεται 
απευθείας στον ειδικό λογαριασμό της Ε.Ε.Τ.Τ. ποσό ίσο 
με το συνολικό κόστος της προετοιμασίας και διενέργει¬ 
ας της διαγωνιστικής διαδικασίας ή του πλειστηριασμού 
στο οποίο υπεβλήθη η Ε.Ε.Τ.Τ., συμπεριλαμβανομένου 
και του συνολικού κόστους της διαδικασίας που οδήγησε 
στον περιορισμό του αριθμού των αδειών καιτου κόστους 
του ενδεχόμενου αναδασμού των συχνοτήτων του άρ¬ 
θρου 7 παρ. 7 του παρόντος. 

Ο έλεγχος των οικονομικών στοιχείων και ετήσιων λο¬ 
γαριασμών και οικονομικών καταστάσεων της Ε.Ε.Τ.Τ. γί¬ 
νεται από ορκωτούς ελεγκτές. Τα στοιχεία αυτά και οι οι¬ 
κονομικές καταστάσεις δημοσιεύονται σε δύο (2) τουλά¬ 
χιστον ημερήσιες εφημερίδες και την Εφημερίδα της 
Κυβερνήσεως. 

Ο τρόπος οικονομικής διαχείρισης της Ε.Ε.Τ.Τ. καθορί¬ 
ζεται με κανονισμό, που εκδίδεται με κοινή απόφαση των 
Υπουργών Οικονομικών και Μεταφορών και Επικοινω¬ 
νιών, που δημοσιεύεται στην Εφημερίδα της Κυβερνήσε¬ 
ως. Μέχρι τη δημοσίευση αυτήν εξακολουθεί να εφαρμό¬ 
ζεται ΚΥΑ 60266/1996 (ΦΕΚ259 Β'). 

Στην περίπτωση που από την οικονομική διαχείριση της 
Ε.Ε.Τ.Τ εκάστης διετίας προκύπτει θετικό οικονομικό α¬ 
ποτέλεσμα (έσοδα - έξοδα), ποσοστό του αποτελέσμα¬ 
τος αυτού αποδίδεται στον Κρατικό Προϋπολογισμό, ως 
δημόσιο έσοδο. Το αποδιδόμενο ποσοστό, που δεν θα υ¬ 
περβαίνει το 80%, και οι σχετικές λεπτομέρειες, καθορί¬ 
ζονται με κοινή απόφαση των Υπουργών Οικονομικών και 
Μεταφορών και Επικοινωνιών. Το υπόλοιπο ποσοστό πα¬ 
ραμένει στην Ε.Ε.Τ.Τ, η οποία μπορεί νατό διαθέτει, μετά 
από απόφαση του Υπουργού Μεταφορών και Επικοινω¬ 
νιών, για θέματα λειτουργίας της Γ ενικής Γ ραμματείας Ε¬ 
πικοινωνιών, περιλαμβανομένης της επιστημονικής, με¬ 
λετητικής και συμβουλευτικής υποστήριξης αυτής, των α¬ 
μοιβών Επιτροπών επί θεμάτων αρμοδιότητάς της, των 
συμμετοχών ή οργανώσεων συνόδων ή συνεδρίων, κα¬ 
θώς και των ερευνητικών προγραμμάτων από ειδικούς ε¬ 
πιστήμονες ή ομάδες εργασίας. Η πρώτη διετία για την ε¬ 


φαρμογή της παρούσας παραγράφου λήγει την 
31.12.2001. 

9. Οι δαπάνες που προκαλούνται από τις διατάξεις του 
άρθρου 4 θα καλυφθούν από την εφαρμογή της παρ. 8 
του άρθρου 13 του παρόντος νόμου. 

10. Με προεδρικό διάταγμα, που εκδίδεται ύστερα από 
πρόταση των Υπουργών Μεταφορών και Επικοινωνιών, Α¬ 
νάπτυξης, Εσωτερικών, Δημόσιας Διοίκησης και Αποκέ¬ 
ντρωσης και Περιβάλλοντος, Χωροταξίας και Δημόσιων 
Έργων και δημοσιεύεται στην Εφημερίδα της Κυβερνή¬ 
σεως εντός οκτώ (8) μηνών από τη θέση σε ισχύ του πα¬ 
ρόντος νόμου, ρυθμίζεται κάθε θέμα που αφορά την κα¬ 
τάρτιση και εκτέλεση των συμβάσεων εκτέλεσης δημό¬ 
σιων έργων και εκπόνησης δημόσιων μελετών και 
παροχής δημόσιων υπηρεσιών στους τομείς των τηλεπι¬ 
κοινωνιών και της πληροφορικής, το λεπτομερή τρόπο 
διεξαγωγής των διαδικασιών ανάθεσης των εν λόγω έρ¬ 
γων, μελετών και υπηρεσιών, τη σύσταση των απαραίτη¬ 
των επιτροπών για την αξιολόγηση των ενδιαφερομένων 
επιχειρήσεων, τη διαδικασία υπογραφής της σύμβασης 
και την ανακήρυξη των αναδοχών, τις διάφορες προθε¬ 
σμίες που άπτονται της εκτέλεσης του έργου, τα δικαιώ¬ 
ματα και τις υποχρεώσεις του αναδόχου, τον τρόπο πλη¬ 
ρωμής του αναδόχου, την επιβολή και κατάπτωση ποινι¬ 
κών ρητρών, τις υποχρεώσεις των οργάνων του κυρίου 
του έργου ή του φορέα επίβλεψης της εκτέλεσης αυτού, 
τη διενέργεια της παραλαβής του έργου, την παροχή εγ¬ 
γυήσεων, την απόδοση ή κατάπτωση εγγυήσεων και εγ¬ 
γυητικών επιστολών, τη διακοπή των έργων και τη διάλυ¬ 
ση των συμβάσεων, την επιβολή διοικητικών ποινών και 
κάθε άλλο συναφές θέμα που άπτεταιτων ανωτέρω. 

11. Με προεδρικό διάταγμα, που εκδίδεται ύστερα από 
πρόταση των Υπουργών Μεταφορών και Επικοινωνιών, Α¬ 
νάπτυξης, Εσωτερικών, Δημόσιας Διοίκησης και Αποκέ¬ 
ντρωσης και Περιβάλλοντος, Χωροταξίας και Δημόσιων 
Έργων και δημοσιεύεται στην Εφημερίδα της Κυβερνή¬ 
σεως εντός οκτώ (8) μηνών από τη θέση σε ισχύ του πα¬ 
ρόντος νόμου, καθορίζονται οι ελάχιστες απαιτήσεις 
(προδιαγραφές) που θα πρέπει να πληροί η μελέτη, η κα¬ 
τασκευή, η συντήρηση και η επίβλεψη τηλεπικοινωνιακών 
εγκαταστάσεων και εγκαταστάσεων πληροφορικής, οι 
κυρώσεις και λοιπές συνέπειες που συνεπάγεται η παρά¬ 
βαση των εν λόγω απαιτήσεων, η πιστοποίηση της εκπλή¬ 
ρωσης των ως άνω απαιτήσεων και ο έλεγχός τους, κα¬ 
θώς και κάθε κάθε άλλο συναφές θέμα που άπτεται των α¬ 
νωτέρω. 

12. Απάτην έναρξη ισχύος του παρόντος νόμου καταρ- 
γούνται τα άρθρα 1 έως και 4 του Ν. 2840/2000, ο Ν. 
2246/1994, όπως ισχύει, πλην των διατάξεών του που α¬ 
φορούν τον τομέα παροχής ταχυδρομικών υπηρεσιών, 
καθώς και κάθε άλλη γενική ή ειδική διάταξη νόμου, προ¬ 
εδρικού διατάγματος ή υπογραφής απόφασης, η οποία 
αντίκειται στις διατάξεις του παρόντος ή κατά το μέρος 
που ρυθμίζει κατά διάφορο τρόπο θέματα που ρυθμίζο¬ 
νται με τον παρόντα νόμο. Κατ’ εξαίρεση παραμένουν σε 
ισχύ οι εξής διατάξεις: 

α. Έως τη θέση σε ισχύ απόφασης της Ε.Ε.Τ.Τ. με την ο¬ 
ποία να ορίζονται λεπτομερώς τα της υπαγωγής σε καθε¬ 
στώς Γ ενικών Αδειών και τα της έκδοσης Ειδικών Αδειών, 
το στοιχείο Ε'της παραγράφου 4 του άρθρου πρώτου του 
Ν. 2246/1994, το στοιχείο Β' της παραγράφου 8 του άρ¬ 
θρου δεύτερου του Ν. 2246/1994, το στοιχείο Σ'της πα¬ 
ραγράφου 4 του άρθρου τρίτου του Ν. 2246/1994, και οι 

παράγραφοι 10 και 11 του άρθρου τρίτου του Ν. 
2246/1994, όπως τροποποιήθηκε από το π.δ. 157/1999. 

β. Έως τη θέση σε ισχύ απόφασης της Ε.Ε.Τ.Τ. με την ο¬ 
ποία να ορίζονται οι ακριβείς προϋποθέσεις Παροχής Α¬ 
νοικτού Δικτύου, τα Παραρτήματα I και II του Ν. 
2246/1994, όπως τροποποιήθηκαν από το π.δ. 156/1999. 

γ. Έως τη θέση σε ισχύ απόφασης της Ε.Ε.Τ.Τ. με την ο¬ 
ποία να ορίζονται λεπτομερώς οι όροι Διασύνδεσης μετα¬ 
ξύ Δημόσιων ΤηλεπικοινωνιακώνΔικτύων, η παράγραφος 
3α, η υποπαράγραφος β' του στοιχείου Σ' της παραγρά¬ 
φου 9, η παράγραφος 12, η παράγραφος 13 υποπαρά- 
γραφοι 1,2 και 3 και η παράγραφος 14του άρθρου τρίτου 
του Ν. 2246/1994, όπως προστέθηκαν σε αυτόν με το π.δ. 
165/1999. 

Λοιπά προεδρικά διατάγματα ή υπουργικές αποφάσεις 
που έχουν εκδοθεί βάσει εξουσιοδότησης του Ν. 2246/ 
1994 διατηρούνται σε ισχύ εφόσον οι διατάξεις τους δεν 
αντίκεινται στις διατάξεις του παρόντος νόμου. 

Άρθρο 14 

Ρυθμίσεις θεμάτων ΕΛ.ΤΑ. και άλλες διατάξεις 

1. Από την έναρξη ισχύος του παρόντος, τα Ελληνικά 
Ταχυδρομεία (ΕΛ.ΤΑ.) και οι θυγατρικές εταιρείες αυτών 
(Κέντρο Επαγγελματικής Κατάρτισης Ανώνυμος Εταιρεία 
και Ταχυμεταφορές ΕΛ.ΤΑ. ΑΈ.) παύουν να υπάγονται 
στις διατάξεις που ισχύουν για τις επιχειρήσεις που ανή¬ 
κουν στο δημόσιο τομέα. 

2. Στην παράγραφο 1 Γ του άρθρου 9του Ν. 2801/2000 
(ΦΕΚ 46 Α') προστίθενται τα εξής εδάφια: 

«Στον Πρόεδρο και τους Αντιπροέδρους του Διοικητι¬ 
κού Συμβουλίου του Ταχυδρομικού Ταμιευτηρίου παρέ¬ 
χεται δικαίωμα χρήσης αυτοκινήτου, το κόστος της οποί¬ 
ας βαρύνει τον προϋπολογισμό του Ταχυδρομικού Ταμι¬ 
ευτηρίου. Για το σκοπό αυτόν το Ταχυδρομικό 
Ταμιευτήριο δύναται να προβαίνει στη μίσθωση αυτοκι¬ 
νήτων ή στην κατάρτιση χρηματοδοτικής μίσθωσης σύμ¬ 
φωνα με τις ισχύουσες διατάξεις. 

Επίσης, οι ανωτέρω δύνανται να εξυπηρετούνται με υ¬ 
πηρεσιακά αυτοκίνητα του Ταχυδρομικού Ταμιευτηρίου, 
σύμφωνα με τα οριζόμενα στις διατάξεις του Ν.Δ. 
2396/1953 (ΦΕΚ 117 Α') όπως έκτοτε ισχύει. 

Μεταξύ του Υπουργού Μεταφορών και Επικοινωνιών 
και του Προέδρου του Ταχυδρομικού Ταμιευτηρίου και 
μεταξύ του Προέδρου και των Αντιπροέδρων του Ταχυ¬ 
δρομικού Ταμιευτηρίου συνάπτονται συμβάσεις, με τις ο¬ 
ποίες εξειδικεύονται και προσδιορίζονται τα δικαιώματα 
και οι υποχρεώσεις που απορρέουν από την ισχύουσα νο¬ 
μοθεσία, καθώς και οι στόχοι που αναλαμβάνουν να υλο¬ 
ποιήσουν κατά τη διάρκεια της θητείας τους. 

Οι συμβάσεις δύνανται να καταγγελθούν με αποφάσεις 
του Υπουργού Μεταφορών και Επικοινωνιών, αν διαπι¬ 
στωθούν αποκλίσεις από τους όρους που έχουν τεθεί ή α¬ 
κόμη και για τους ειδικούς λόγους που αναφέρονται σε 
αυτές.» 

3. α. Ο πρώτος στίχος της παραγράφου 2 του άρθρου 7 
του Ν. 2669/1998 (ΦΕΚ 283 Α') «εντός τριών (3) μηνών α¬ 
πό την έγκριση του σχεδίου λειτουργίας» αντικαθίσταται 
ως ακολούθως: «μέχριτην 31.12.2000». 

β. Στο Ν. 2669/1998 προστίθεται άρθρο 7Α ως ακολού¬ 
θως: 

«Άρθρο 7Α 

1. Σε θυγατρική εταιρία που θα συσταθεί από την εται¬ 


ρία ΑΤΤΙΚΟ ΜΕΤΡΟ ΑΈ. εντός δύο (2) μηνών από τη δη¬ 
μοσίευση του παρόντος και θα διέπεται από τις διατάξεις 
του άρθρου πρώτου παράγραφοι 2 και 3 του Ν. 1955/1991 
(ΦΕΚ 112 Α'), ανατίθεται η μελέτη, επίβλεψη, κατασκευή, 
δημοπράτηση, προμήθεια, οργάνωση, διαχείριση και εκ¬ 
μετάλλευση δικτύου αστικών τροχιοδρόμων - τραμ, κα¬ 
θώς και των αναγκαίων προς τούτο εγκαταστάσεων, οχη¬ 
μάτων και των εν γένει υλικών και μέσων. Η εταιρία αυτή 
εποπτεύεται από τον Υπουργό Μεταφορών και Επικοινω¬ 
νιών. 

2. Στην εταιρία αυτήν εφαρμόζονται αναλόγως και οι 
διατάξεις των άρθρων έκτου παρ. 2, έβδομου παράγρα¬ 
φοι 2,3,4,5 και 6, ογδόου, ενάτου παράγραφοι 2,3, και 4 
και δεκάτουτου Ν. 1955/1991. Όπου στις εν λόγω διατά¬ 
ξεις προβλέπεται απόφαση, εποπτεία ή άλλης μορφής ε¬ 
νέργεια του Υπουργού Περιβάλλοντος, Χωροταξίας και 
Δημόσιων Έργων, αυτή λαμβάνεται, ασκείται ή διενεργεί- 
ται από τον Υπουργό Μεταφορών και Επικοινωνιών, εκτός 
των οικοδομικών αδειών και των αποφάσεων επί των αι¬ 
τήσεων θεραπείας επί των οποίων η αρμοδιότητα ανήκει 
στον Υπουργό Περιβάλλοντος, Χωροταξίας καιΔημόσιων 
Έργων. 

3. Για τη δημοπράτηση και ανάθεση των έργων της ε¬ 
ταιρίας επιτρέπεται να εφαρμόζονται αναλόγως και οι 
διατάξεις των άρθρων 8 και 9 του Ν. 2052/1992 (ΦΕΚ 94 
Α'). 

4. Οι διατάξεις των άρθρων 6, 7, 8, 9, 10, 11, 12, 13 και 
14του Ν. 2730/1999 «Σχεδιασμός για την ολοκληρωμένη 
ανάπτυξη και εκτέλεση Ολυμπιακών Έργων και άλλες 
διατάξεις» (ΦΕΚ 130 Α'), όπως αυτές κάθε φορά ισχύουν, 
έχουν εφαρμογή στην εταιρία ΑΤΤΙΚΟ ΜΕΤΡΟ ΑΈ. και 
στις θυγατρικές αυτής». 

γ. Στο άρθρο δέκατο του Ν. 1955/1991 προστίθεται νέα 
παράγραφος 8, ως εξής: 

«8. Η Εταιρεία δύναται να απαλλοτριώνει ιδιοκτησίες 
προκειμένου να κατασκευάσει σε αυτές χώρους στάθ¬ 
μευσης λεωφορείων (αστικών ή υπεραστικών), οι οποίοι 
είναι σε λειτουργική ενότητα με τις εγκαταστάσεις του υ¬ 
πόγειου ηλεκτρικού σιδηρόδρομου του Νομού Αττικής. 

Τα έργα αυτά χαρακτηρίζονται ως έργα προφανούς δη¬ 
μόσιας ή κοινής ωφέλειας. Κατά τα λοιπά ισχύουν και στις 
απαλλοτριώσεις αυτές οι διατάξεις του παρόντος άρ¬ 
θρου». 

4. Επιφυλασσομένων των διατάξεων της παρ. 8 του άρ¬ 
θρου 34 του Ν.2696/1999 «Κύρωση του Κώδικα Οδικής 
Κυκλοφορίας» (ΦΕΚ 57 Α') επιτρέπεται η μίσθωση, από 
τον Οργανισμό Αστικών Συγκοινωνιών Αθηνών, οχημάτων 
επιχειρήσεων Οδικής Βοήθειας, για την απομάκρυνση 
των παρανόμως σταθμευμένων οχημάτων, κατ’ εφαρμο¬ 
γή των διατάξεων της περίπτωσης κα'της παρ. 1 του άρ¬ 
θρου 2 του Ν. 2669/1998 (ΦΕΚ283 Α'). 

Άρθρο 15 

1. Φορτηγά αυτοκίνητα ιδιωτικής χρήσης μικτού βά¬ 
ρους κάτω των τεσσάρων χιλιάδων (4.000) χιλιογράμμων, 
των οποίων οι ιδιοκτήτες κατέχουν άδεια παραγωγού ή 
και πωλητή λαϊκών αγορών, εξαιρούνται των περιορισμών 
κυκλοφορίας στις περιοχές των Νομαρχιακών Αυτοδιοι¬ 
κήσεων Αθήνας και Θεσσαλονίκης, που καθορίστηκαν με 
τις διατάξεις της περίπτωσης α' της παρ. 1 του άρθρου 1 
του Ν. 1108/1980 (ΦΕΚ304Α"), εφόσον μεταφέρουν προϊ¬ 
όντα για πώληση στις λαϊκές αγορές. 

Με κοινή απόφαση των Υπουργών Περιβάλλοντος, Χω- 

ροταξίας και Δημόσιων Έργων και Μεταφορών και Επι¬ 
κοινωνιών προσδιορίζεται η τεχνολογία και η ηλικία των 
φορτηγών αυτοκινήτων για τα οποία θα ισχύει η παραπά¬ 
νω ρύθμιση. 

2. Το άρθρο 2 του Ν. 2465/1997 (ΦΕΚ 28 Α') αντικαθί¬ 
σταται ως εξής: 

«Άρθρο 2 

Με κοινή απόφαση των Υπουργών Περιβάλλοντος Χω¬ 
ροταξίας και Δημόσιων Έργων και Μεταφορών και Επι¬ 
κοινωνιών καθορίζονται οι λεπτομέρειες της διενέργειας 
του τεχνικού ελέγχου των μεταχειρισμένων, με προηγού¬ 
μενη κυκλοφορία σε Κράτος-Μέλος της Ευρωπαϊκής Έ¬ 
νωσης και του Ευρωπαϊκού Οικονομικού Χώρου (Ε.Ο.Χ.), 
φορτηγών αυτοκινήτων μικτού βάρους άνω των 4 τόννων 
και λεωφορείων μικτού βάρους άνω των 3,5 τόννων, πριν 
από τη χορήγηση πρώτης άδειας κυκλοφορίας στη Χώρα 
μας. Μέχρι την έκδοση της παραπάνω απόφασης, ο υπό¬ 
ψη τεχνικός έλεγχος των παραπάνω κατηγοριών αυτοκι¬ 
νήτων θα γίνεται σύμφωνα με τις ισχύουσες διατάξεις». 

Άρθρο 16 
Έναρξη ισχύος 

Η ισχύς του παρόντος νόμου αρχίζει την 1η Ιανουάριου 
2001, πλην των άρθρων 4,10,14 και 15, η ισχύς των οποί¬ 
ων αρχίζει από τη δημοσίευση του παρόντος στην Εφη¬ 
μερίδα της Κυβερνήσεως. 


Παραγγέλλομε τη δημοσίευση του παρόντος στην Ε¬ 
φημερίδα της Κυβερνήσεως και την εκτέλεσή του ως Νό¬ 
μου του Κράτους. 

Αθήνα, 15 Δεκεμβρίου 2000 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΩΝΣΤΑΝΤΙΝΟΣ ΣΤΕΦΑΝΟΠΟΥΛΟΣ 

ΟΙ ΥΠΟΥΡΓΟΙ 
ΕΣΩΤΕΡΙΚΩΝ, ΔΗΜΟΣΙΑΣ 

ΔΙΟΙΚΗΣΗΣ ΚΑΙ ΑΠΟΚΕΝΤΡΩΣΗΣ ΕΘΝΙΚΗΣ ΑΜΥΝΑΣ 

Β. ΠΑΠΑΝΔΡΕΟΥ ΑΠ.-ΑΘ. ΤΣΟΧΑΤΖΟΠΟΥΛΟΣ 

ΕΘΝΙΚΗΣ ΟΙΚΟΝΟΜΙΑΣ 

ΚΑΙ ΟΙΚΟΝΟΜΙΚΩΝ ΑΝΑΠΤΥΞΗΣ 

ΓΙΑΝ. ΠΑΠΑΝΤΩΝΙΟΥ ΝΙΚ. ΧΡΙΣΤΟΔΟΥΛΑΚΗΣ 

ΠΕΡΙΒΑΛΛΟΝΤΟΣ, ΧΩΡΟΤΑΞΙΑΣ 

ΚΑΙ ΔΗΜΟΣΙΩΝ ΕΡΓΩΝ ΔΙΚΑΙΟΣΥΝΗΣ 

ΚΩΝ/ΝΟΣ ΛΑΛΙΩΤΗΣ ΜΙΧ.-ΚΩΝ/ΝΟΣΣΤΑΘΟΠΟΥΛΟΣ 

ΜΕΤΑΦΟΡΩΝ ΚΑΙ ΤΥΠΟΥ ΚΑΙ ΜΕΣΩΝ 

ΕΠΙΚΟΙΝΩΝΙΩΝ ΜΑΖΙΚΗΣ ΕΝΗΜΕΡΩΣΗΣ 

ΧΡ.ΒΕΡΕΛΗΣ Δ. ΡΕΠΠΑΣ 

Θεωρήθηκε και τέθηκε η Μεγάλη Σφραγίδα του Κράτους 
Αθήνα, 15 Δεκεμβρίου 2000 

Ο ΕΠΙ ΤΗΣ ΔΙΚΑΙΟΣΥΝΗΣ ΥΠΟΥΡΓΟΣ 

ΜΙΧ. ΣΤΑΘΟΠΟΥΛΟΣ 

Πληροφορίες δημοσιευμάτων λοιπών Φ.Ε.Κ. 5225 713 - 5249 

Πώληση Φ.Ε.Κ. 5239 

Φωτοαντίγραφα παλαιών Φ.Ε.Κ. 5248 

Βιβλιοθήκη παλαιών Φ.Ε.Κ. 5248 

Οδηγίες για δημοσιεύματα Α.Ε. - Ε.Π.Ε. 5248 

Εγγραφή Συνδρομητών Φ.Ε.Κ. και 

αποστολή Φ.Ε.Κ. 5248 


ΠΕΡΙΦΕΡΕΙΑΚΑ ΓΡΑΦΕΙΑ 
ΠΩΛΗΣΗΣ Φ.Ε.Κ. 


841 

ΘΕΣΣΑΛΟΝΙΚΗ - Βασ. Όλγας 227 - Τ.Κ. 54100 


547 

ΠΕΙΡΑΙΑΣ - Νικήτα 6-8 Τ.Κ. 185 31 


762 

141 

ΠΑΤΡΑ - Κορίνθου 327 - Τ.Κ. 262 23 


188 

ΙΩΑΝΝΙΝΑ - Διοικητήριο Τ.Κ. 450 44 


785 

ΚΟΜΟΤΗΝΗ - Δημοκρατίας 1 Τ.Κ. 691 00 
ΛΑΡΙΣΑ - Διοικητήριο Τ.Κ. 411 10 


320 

ΚΕΡΚΥΡΑ -Σαμαρά 13Τ.Κ. 491 00 

ΗΡΑΚΛΕΙΟ - Πλ. Ελευθερίας 1, Τ.Κ. 711 10 
ΛΕΣΒΟΣ - Πλ. Κωνσταντινουπόλεως 

(0661) 


Τ.Κ. 811 00 Μυτιλήνη 

(0251) 


(031)423 956 
4135 228 
(061) 6381 100 

(0651) 87215 
(0531) 22 858 
(041) 597449 
89 127/89 120 
(081) 396 223 

46 888/47 533 


ΤΙΜΗ ΠΩΛΗΣΗΣ ΦΥΛΛΩΝ ΕΦΗΜΕΡΙΔΟΣ ΤΗΣ ΚΥΒΕΡΝΗΣΕΩΣ 

• Για τα ΦΕΚ από 1 μέχρι 8 σελίδες 200 δρχ. 

• Για τα ΦΕΚ από 8 σελίδες και πάνω η τιμή πώλησης κάθε φύλλου (δσέλιδου ή μέρους αυτού) προσαυξάνεται κατά 100 δρχ. α- 
νά δσέλιδο ή μέρος αυτού. 

• ΓιαταΦΕΚτου Τεύχους Προκηρύξεων Α.Σ.Ε.Π. ανεξαρτήτως αριθμού σελίδων δρχ. 100. (Σε περίπτωση Πανελλήνιου Διαγω¬ 
νισμού η τιμή θα προσαυξάνεται κατά δρχ. 100 ανά δσέλιδο ή μέρος αυτού). 


ΕΤΗΣΙΕΣ ΣΥΝΔΡΟΜΕΣ Φ.Ε.Κ. 

Τεύχος 

Κ.Α.Ε. Προϋπολογισμού 

Κ.Α.Ε. εσόδου υπέρ 


2531 


ΤΑΠΕΤ3512 

Α' (Νόμοι, Π.Δ., Συμβάσεις κ.λπ.) 

60.000 δρχ. 

3.000 

δρχ· 

Β' (Υπουργικές αποφάσεις κ.λπ.) 

70.000 

» 

3.500 

» 

Γ' (Διορισμοί, απολύσεις κ.λπ. Δημ. Υπαλλήλων) 

15.000 

» 

750 

» 

Δ' (Απαλλοτριώσεις, πολεοδομία κ.λπ.) 

70.000 

» 

3.500 

» 

Αναπτυξιακών Πράξεων (Τ.Α.Π.Σ.) 

30.000 

» 

1.500 

» 

Ν.Π.Δ.Δ. (Διορισμοί κ.λπ. προσωπικού Ν.Π.Δ.Δ.) 

15.000 

» 

750 

» 

Παράρτημα (Προκηρύξεις θέσεων ΔΕΠ κ.τλ.) 

5.000 

» 

250 

» 

Δελτίο Βιομηχανικής Ιδιοκτησίας (Δ.Ε.Β.Ι.) 

10.000 

» 

500 

» 

Ανωτάτου Ειδικού Δικαστηρίου (Α.Ε.Δ.) 

3.000 

» 

150 

» 

Προκηρύξεων Α.Σ.Ε.Π. 

10.000 

» 

500 

» 

Ανωνύμων Εταιρειών & Ε.Π.Ε. 

300.000 

» 

15.000 

» 

Διακηρύξεων Δημοσίων Συμβάσεων (Δ.Δ.Σ.) 

50.000 

» 

2.500 

» 

ΓΙΑ ΟΛΑ ΤΑ ΤΕΥΧΗ ΕΚΤΟΣ Α.Ε. & Ε.Π.Ε. 

300.000 

» 

15.000 

» 


* Οι συνδρομές του εσωτερικού προπληρώνονται στα Δημόσια Ταμεία που δίνουν αποδεικτικό είσπραξης (διπλότυπο) το οποίο 
με τη φροντίδα του ενδιαφερομένου πρέπει να στέλνεται στην Υπηρεσία του Εθνικού Τυπογραφείου. 

* Οι συνδρομές του εξωτερικού επιβαρύνονται με το διπλάσιο των ανωτέρω τιμών. 

* Η πληρωμή του υπέρ ΤΑΠΕΤ ποσοστού που αντιστοιχεί σε συνδρομές, εισπράττεται από τα Δημόσια Ταμεία. 

* Οι συνδρομητές του εξωτερικού μπορούν να στέλνουν το ποσό του ΤΑΠΕΤ μαζί με το ποσό της συνδρομής. 

* Οι Νομαρχιακές Αυτοδιοικήσεις, οι Δήμοι, οι Κοινότητες ως και οι επιχειρήσεις αυτών πληρώνουν το μισό χρηματικό ποσό της 
συνδρομής και ολόκληρο το ποσό υπέρ του ΤΑΠΕΤ. 

* Η συνδρομή ισχύει για ένα χρόνο, που αρχίζει την 1η Ιανουάριου και λήγει την 31 η Δεκεμβρίου του ίδιου χρόνου. 

Δεν εγγράφονται συνδρομητές για μικρότερο χρονικό διάστημα. 

* Η εγγραφή ή ανανέωση της συνδρομής πραγματοποιείται το αργότερο μέχρι τον Μάρτιο κάθε έτους. 

* Αντίγραφα διπλοτύπων, ταχυδρομικές επιταγές και χρηματικά γραμμάτια δεν γίνονται δεκτά. 

Οι υπηρεσίες εξυπηρέτησης των πολιτών λειτουργούν καθημερινά από Οδ.ΟΟ' έως Ιδ.ΟΟ' 


ΑΠΟ ΤΟ ΕΘΝΙΚΟ ΤΥΠΟΓΡΑΦΕΙΟ 

































